बधाई बाधा – Anjoria\nJan 7, 2013 भोजपुरी, लस्टम पस्टम\nनया साल गइले एकहू हफ्ता ना गुजरल अबहीं ले. बाबा लस्टमानंद कहले कि जान जा रामचेला जबसे होस परेला तबसे हम एह दिन के मार बधाई दे दे के गजा जानी. रामचेला टोकले बाबा अइसन बात मत बोलऽ कि आझु काल के भोजपुरी बोले वाला लइको लोग हो सकेला कि गजाइल ना बूझे. त दसो नोह जोरि के कहऽब कि ऊ लोग बतकुच्चन महराज से बात क लेउ. एह सब टिपिकल शब्दन के उहे जनता जनार्दन के बुझा सकेले. हँ त कहऽत रहनी हं कि नया साल के बधाई देत देत आ लेत लेत लस्टमानंद हार जात रहले. ई खाली बाबा के कहानी ना ह सब लोगे के ह. लेकिन बधाई बटोरे वाला हजारों मरद मेहरारू के बारे में लस्टमानंद के कहल ह कि एह में से केहु के जनवरी के 15 दिन चैन से ना बीतल होखो. सात जनवरी के बाबा एगो जमीन लिखवले. 32 इंची के छाती फूल के 40 इंची के हो गइल. लेकिन तिसरके दिने मंझली पतोहिया माल मत्ता समेट के चल गइल नइहर आ ओहिजा जा के केस करले के धमकी देवे लागल. दूनू इयोर से पंच बिटोराइल लोग आ 25 लाख में मामला सेटल भइल. दूनु इयोर से दांत चियारल गइल. नया साल के मंगल होखला के बधाई दिहल आ लिहल गइल. सबसे बड़हन बात ह कि एतना सब क बादो आदमी जियऽता. केहु लाख बधाई देउ लेकिन जीवन ओतने कठिन बा जेतना कि बधाई मिलऽता. जेतने आदमी कद में आ पद में बड़ होत जाला ओतने झंझट बढ़त जाला. एकरा से निमन त ऊ दिन रहे जब लइकिन से मारामारी करीं सन बगइचा में. अब त बगइचे कटि गइल आ मारा मारी करे खातिर रोड आ मैदान हो गइल.\nजनवरी के पहिला दिने सूरज भगवान लेट से उठले. बाबा लस्टमानंद एगो बड़हन पुलिस अधिकारी के मैसेज भेजले नया साल के बधाई धऽ लीं आ देखब कहीं कवनो नारेबाजी प्रदर्शन त नइखे होत. पुलिस अधिकारी बूझलस कि कहीं ई बुढ़ऊ व्यंग्य त नइखन करऽत. बस फोन क के अस झराई झरलस कि जान जाईं दोसरका पुलिस वाला के मैसेज भेजे के साहस ना परल. टेलीविजन वाला रवीश कुमार जी के मैसेज भेज के पूछले कि, भाई हो होत बिहाने समाचार पकावल सुरु करे ल लोगिन कि सांझ ले बेचारे श्रोता लोग पाक जाला. उहो खिसिया गइले. सांझ ले हाल ई हो गइल कि आपन मैसेज ऊ जंतर मंतर से ले के अपना गांव के ब्रहम बाबा के नीचे चिराग जरावे वालन के मैसेज दिहले आ गारी सुन के चुपा गइले. सूरज डूबि गइले आ रात में जोन्हीं उग के लगली सन सान मटकी चला के बाबा के हंसी उड़ावे. बाबा कमरा में मुंह लुकुवा के सुत गइले.\nपोल खोलवाये में ‘इंटरेस्टेड’ लोग


When virat Kohli insulted Anil Kumble Read Story in Bhojpuri - Bhojpuri: जब कोहली कइले रहन महान कुंबले के अपमान – News18 हिंदी\nआरा के रमना मैदान. ‘भोजपुर वारियर्स’ किरकेट टीम के प्रैक्टिस खतम हो भइल तs बाउंड्री के किनारा बइठ के खेलाड़ी बतियावे लगले. स्टार बैटर गगन कुमार कहले, हार जीत तs लागल रहेला, लेकिन कोहली के अभी कप्तानी से इस्तीफा ना देल चाहत रहे. का कपिल, तूं का सोच रहल बाड़S? कपिल कुमार भोजपुर के नामी फास्ट बौलर रहन.\nLast Updated : January 18, 2022, 17:14 IST\nwritten by :अशोक कुमार शर्मा\nजेतना तेज बौल ओतने तेज बात. तनी, रंज हो के कहले, खेलाड़ी कतनो धाकड़ होखे, ऊ खेल से कबहूं बड़ा ना हो सके. कोहली बेशक भारत के सबसे सफल कप्तान बाड़े लेकिन ऊ आपन घमंड से बहुत लोग के तकलीफ पहुंचवले बाड़े. अनिल कुम्बले जइसन महान बौलर के कोहली के अपमान के चलते ही कोच पद से इस्तीफा देवे के पड़ल रहे. इहां तक कि कोहली भारत रत्न सचिन तेंदुलकर के सलाह के भी दरकिनार कर देले रहन. कहाउत हs, बोया पेड़ बबूल का तs आम कहां से होय. जब भारत दक्षिण अफ्रीका में पहिला टेस्ट जीतला के बाद भी 1-2 से सीरीज हार गइल तs कोहली कप्तानी छिनाए के डर से पहिलहीं इस्तीफा दे देले.\nखराब बैटिंग अउर हार से डेरा गइले कोहली\nभोजपुर वारियर्स के बिकेटकीपर फैजल रहमान कहले, हाल के समय में बिराट कोहली के बैटिंग फेल बा. कोहली वन डे में 43 अउर टेस्ट में 27 शतक जरूर मरले बाड़े. लेकिन नवम्बर 2019 के बाद से टेस्ट में उनकर कवनो सेंचुरी नइखे लागल. 2021 में कोहली 11 टेस्ट खेलले जवना में उनकर औसत करीब 29 रन के रहल. दक्षिण अफ्रीका में भी जब सीरीज बचावे खातिर तीसरा टेस्ट में जब ठोस बल्लेबाजी के जरूरत रहे तब कोहली खरा ना उतरले. दूसरा पारी में जब बड़हन टोटल के जरूरत रहे तब ऊ 29 रन पs आउट हो गइले. जब कि ओही पिच पs रिसभ पंत सेंचुरी मरले रहन. अगर भारत के लीड साढ़े तीन सौ रन से अधिक रहित तs सीरीज बराबर हो सकत रहे. एक तS कोहली के खेल खराब हो गइल रहे, ऊपर से भारत पहिला टेस्ट जीतला के बादो सीरीज हार गइल. एह बात से कोहली डेरा गइले कि किरकेट बोर्ड कहीं उनकर कप्तानी छीन मत लेवे. एह से ऊ पहिले ही इस्तीफा दे देले. दक्षिण अफरिका दौरा के शुरुआत ही बिबाद से भइल रहे. टूर पs जाए से पहिले कोहली किरकेट बोर्ड के अध्यक्ष सौरभ गांगुली से बिबाद ठान देले. वन डे के कप्तानी से हटावे के मुद्दा पs उनकर सौरभ गांगुली अउर सेलेक्शन कमेटी के अध्यक्ष चेतन शर्मा से खूब तकरार भइल रहे. एह बात के भी कोहली के मन में डर बइठल रहे. उनका बुझाये लागल कि अब हार के बाद उनका खिलाफ कवनो एक्शन हो सकेला, एह से ऊ पहिले ही कप्तानी छोड़ देले.\nजब कोहली कइले रहन अनिल कुम्बले के अपमान\nफैजल के बात पs गगन कुमार कहले, लेकिन देश के किरकेट में कोहली के जोगदान के भुलाइल ना जा सके. 68 टेस्ट के कप्तानी में कोहली 40 में जीत दिलवले बाड़े. ऊ भारत के सबसे सफल टेस्ट कप्तान बाड़न. तब कपिल कुमार जबाब देल, ई ठीक बा कि कोहली बहुत कामयाब कप्तान रहन लेकिन ऊ भारत के सबसे महान गेंदबाज के साथे का कइले रहन ? अनिल कुम्बले भारत के सबसे सफल गेंदबाज हवें. ऊ 132 टेस्ट खेल के 619 बिकेट ले ले बाड़े. सबसे अधिक बिकेट लेवे में उनकर दुनिया में चउथा स्थान बा. अनिल कुम्बले एक टेस्ट पारी में 10 बिकेट लेवे के दुरलभ कारनाम भी कइले बाड़े. लेकिन उनका जइसन प्रतिष्ठित खेलाड़ी के भी बिराट कोहली बेइज्जत कर देले रहन. अनिल कुम्बले जून 2016 में टीम इंडिया के हेड कोच बनल रहन. अनुशासन के बहुत पक्का रहन. ऊ नियम बना देले रहन कि प्रैक्टिस सेशन में जे भी लेट से आई ओकरा 50 डौलर के फाइन देवे के पड़ी. हर चउथा दिन टीम के मीटिंग अनिवार्य रहे. एह कड़ाई से कोहली के परेशानी होखे लागल. ओह घरी ऊ एस्टार रहन. ऊनकर बैटिंह में बहुत नांव रहे. कोहली अपना तरीका से टीम के चलावल चाहत रहन. लेकिन कुम्बले के बड़हन कद के सामने कोहली कुछ बोल ना पावत रहन. तवना घरी किरकेट बोर्ड में भी बहुत उथल पुथल रहे. सुप्रीम कोट के आदेश पS प्रशासकों की समिति किरकेट बोर्ड के काम देखत रहे. कोहली के कुंबले से तनातनी बढ़त जात रहे. 2017 में चैम्पियंस ट्राफी टूर्नामेंट रहे. लेकिन एकरा ठीक पहिले कोहली, हेड कोच कुंबले के खिलाफ क्रिकेट बोर्ड के सीईओ राहुल जौहरी से शिकायत कर देले. ऊ एसएमएस में कुंबले खातिर लिखले रहन, ही इज ओवरबियरिंग (वह बहुत मनमानी कर रहे हैं) . एह एसएमएस के बाद बबाल हो गइल. ई कुम्बले के अपमान रहे.\nचैम्पियंस ट्राफी के फाइनल में फेल हो गइल रहन कोहली\nकपिल कुमार आगा कहले.1 जून 2017 से इंग्लैंड में चैम्पियंस ट्राफी शुरू रहे. भारत के टीम कोच कुम्बले अउर कप्तान कोहला के साथे इंग्लैंड पहुंचल. बांग्लादेश के खिलाफ भारत के वार्मअप मैच रहे. एह मैच से पहिले जब कुम्बले नेट प्रैक्टिस के जायजा लेवे पहुंचले तब कोहली मैदान छोड़ देले. अंदरुनी कहल के बीच भारत टूर्नामेंट के फाइनल में पहुंचल जहां ओकर मुकाबला पाकिस्तान से रहे. भारत के टीम दोहरा दबाव में रहे. पाकिस्तान पहिले बैटिंग कर के 338 रन के बिसाल स्कोर खाड़ा कइलस. कप्तान कोहली से टीम के बहुत आसा रहे. लेकिन टीम इंडिया के बैटिंग माटी के भीत अइसन भरभरा गइल. रोहित शर्मा 0, धवन 21, कोहली 5, युवराज सिंह 22, धोनी4रन पS बिकेट गांवा के चल देले. एही पिच अउर पाकिस्तान के फास्ट बौलिंग के सामने हार्दिक पांडया 46 गेंदा पS 76 रन बनवले रहन. लेकिन भारत के कवनो एसटार बैटर आपन नांव के मोताबिक खेल ना देखा पवले. भारत, पाकिस्तान से 180 रन से हार गइल. ई हार बरदास करे जुकुर ना रहे. कोहली आपन सारा ताकत कुम्बले से लड़े में लगा देले रहन. खेल से उनकर धेयान भटक गइल रहे. कुम्बले, कोहली के बेवहार से बहुत दुखी रहन. भारत के ई महान गेंदबाज आपन आत्मसम्मान बचावे खातिर चैम्पियंस ट्राफी खतम भइला के दू दिन बादे हेड कोच पद से इस्तीफा दे देले.\nताकतवर कोहली कइले रहन मनमानी !\nकपिल कुमार के बात जारी रहे. कोहली अउर कुम्बले में सुलाह करावे के जिम्मेदारी सचिन तेंदुलकर के दिहल गइल रहे. तेंदुलकर बहुत कोशिश कइले. लेकिन कोहली सुलह करे खातिर तइयार ना रहन. चैम्पियंस ट्रापी में सुलह खातिर प्रशासकों की समिति भी कोशिश कइले रहे. लेकिन कवनो नतीजा ना निकलल. कुम्बले के कार्यकाल चैम्पियंस ट्राफी तक ही रहे. लेकिन बोर्ड उनकर महान जोगदान देख के कार्यकाल में बिस्तार कर देलस. कुम्बले के वेस्टइंडीज दौरा तक हेड कोच बहाल राखल गइल. लेकिन कोहली, कुम्बले साथे एडजस्ट करे पs तइयार ना भइले. ओह घरी कोहली के चलती रहे. सचिन तेंदुलकर, सौरभ गांगुली अउर बीबीएस लक्ष्मण ओह घरी किरकेट सलाहाकार समिति के सदस्य रहन. ई तीनों लोग स्थिति सम्हारे के बहुत कोशिश कइले. लेकिन बात ना बनल. अनिल कुम्बले आपन इस्तीफा पs अड़ल रहले अउर बेस्टइंडीज ना गइले. एह तरे बिराट कोहली, कुम्बले जइसन महान खेलाड़ी के पद छोड़े पs मजबूर कर देले रहन. . कुम्बले से पहिले रवि शास्त्री टीम इंडिया के डायरेक्टर रहन. तवना घरी कोहली के शास्त्री से बहुत दोस्तियारी हो गइल रहे. शास्त्री के जगह कुम्बले के हेड कोच बनावे से कोहली नाखुश रहन. कहल जाला कि ऊ रवि शास्त्री के दोबारा कोच बनावे खातिर ही कुंबले के विरोध करत रहन. रवि शास्त्री, कोहली के कहला के मोताबित चलत रहन. जब कि कुम्बले अनुशासन खातिर कोहली को कवनो रियायत देवे के तइयार ना रहन. ओह घरी कोहली के ताकत के आंगा बोर्ड भी खामोश हो गइल. आखिरकार अनिल कुम्बले के अपमानजनक स्थिति में बिदाई हो गइल. एकरा बाद कोहली के पसंद के मोताबिक शास्त्री के हेड कोच बनावल गइल रहे. अब ना शास्त्र कोच बाड़े ना कोहली कप्तान.\nएही बीच फैजल पूछले, कोहली-कुंबले के झगरा कइसे शुरू भइल रहे ? तब कपिल कुमार कहले, विराट कोहली पs एकाधिकारवादी प्रवृति के भी आरोप लागल रहे. 25 मार्च 2017 के धर्मशाला में भारत- आस्ट्रेलिया के बीच चउथा टेस्ट मैच रहे. एह मैच में कोहली चोट के कारण टीम से बाहर रहन. उनका जगह पs रहाणे कप्तानी करत रहन. अब सवाल उठल कि कोहली के जगह केकरा के टीम में लिहल जाव . कोच कुम्बले पिच के मिजाज देख के कुलदीप यादव के मौका देल चाहत रहन. जब कि कोहली कवनो बल्लेबाज के पक्ष में रहन. तब कुम्बले कार्यवाहक कप्तान रहाणे के राय-सलाह कर के कुलदीप यादव के मौका दे देले. ई बात कोहली के खटक गइल. ओह घरी उनका इच्छा के खिलाफ केहू फैसला ना लेत रहे. संजोग से कुलदीप यादव एह मैच के पहिला पारी में चार विकेट लेके आपन चयन सही साबित कर देले. एकरा बाद जब ड्रेसिंग रूम में कुलदीप के परदरसन के बात बात होके लागल तs कुम्बले कह देले, आखिर अनुभव भी कोई चीज होती है. (उनकर संकेत आपन 619 बिकेट देने रहे). ई बात सुन के कोहली , कुंबले से खुन्नस पाल ले ले. एह मैच में भारत के जीत मिलल रहे. कोच के रूप में कुम्बले के कार्यकाल बहुत शानदार रहे. उनका कार्यकाल में भारत 17 टेस्ट मैच खेलल रहे जवना में 12 में जीत अउर एक में हार मिलल रहे. 13 वनडे में 8 जीत अउर पांच हार रहे. लेकिन तब्बो कोहली अनिल कुम्बले के हटा के दम धइले. पांच साल बाद इतिहास अपना के फेन दोहरवलस. अबकी बेर कोहली के दबाव में इस्तीफा देवे के पड़ल. अभी बतकही चलते रहे कि ‘भोजपुर वारियर्स’ के कोच संदीप सर उहां पहुंच गइले. सभ केहू चुप लगा के आपन-आपन किटबैग उठावे लागल.\nTags: Bhojpuri News, Captain Virat Kohli, Virat Kohli\nFIRST PUBLISHED : January 18, 2022, 17:14 IST


भोजपुरी पट्टी का साथही देश दुनियो के खबर (30 अगस्त 2015, अतवार) – टटका खबर\nThe President, Shri Pranab Mukherjee and the Minister of State for Youth Affairs and Sports (Independent Charge), Shri Sarbananda Sonowal with the sports and adventure awardees, inaglittering ceremony, at Rashtrapati Bhavan, in New Delhi on August 29, 2015.\nशनिचर का दिने एगो भव्य समारोह में राष्ट्रपति प्रणव मुखर्जी का हाथे राष्‍ट्रीय खेल पुरस्कार दीहल गइल. स्‍टार टेनिस खिलाड़ी सानिया मिर्जा के राजीव गांधी खेल रत्न से नवाजल गइल. उनुका एगो पदक आ प्रमाणपत्र का साथे साढ़े सात लाख रुपिया नगदी मिलल. अउरी सम्मानित खिलाड़ियन में शामिल रहलें बैडमिंटन खिलाड़ी किदांबी श्रीकांत, निशानेबाज जीतू राय, जिमनास्ट दीपा करमाकर, हॉकी खिलाड़ी पी आर श्रीजेश, तीरंदाज संदीप कुमार अउर कुश्ती में बजरंग समेत 17 गो खिलाड़ी. एकरा अलावे कोच लोग के मिले वाला द्रोणाचार्य पुरस्कार कुश्ती में कोच अनूप सिंह, एथलेटिक्स में हरबंस सिंह, मुक्केबाजी में स्वतंत्र राज सिंह, तैराकी में निहार अमीन आ विकलांग खेलों के एथेलेटिक्स में नवल सिंह के दीहल गइल. ध्यानचंद पुरस्कार पावे वालन में शामिल रहलन हॉकी से रोमियो जेम्स, टेनिस में शिवप्रकाश मिश्रा आ वालीबॉल में टीपीपी नायर.\nराखी का दिने निकले वाला बलिया के ऐतिहासिक महावीरी झंडा जुलूस में शनिचर का दिने नगर कमेटी के अखाड़ा आ पदाधिकारियन का बीच बाताबाती देखते देखत लाठालाठी में बदल गइल जवना के संगे चलत पुलिस वाले बहुते मुश्किल से सम्हरले आ अखाड़ा के जुलूस से बाहर कर दीहल गइल.\nनगर कमेटी के जुलूस गुरुद्वारा रोड से अपना समये पर निकलल आ बालेश्वर मंदिर चहुँपल बाकिर एहिजा से आगा बढ़त में अखाड़ा पीछे छूट गइल आ जुलूस बढ़त चल गइल. मालगोदाम पर मिड्ढी के अखाड़ा आके जुलूस में शामिल हो गइल बाकिर तबले नगर कमेटी के अखाड़ा चहुँपल ना रहुवे. आगा बढ़त मे टीसन का सोझा आगा पीछे के झगड़ा होखे लागल कि कवन अखाड़ा आगे रही. बाद में कमेटी का कहला पर पुलिस नगर कमिटी के अखाड़ा के जुलूस का बहरी कर दिहलसि.\nआआपा अब अपना चार गो सांसदन में से दू जने के गोल से बाहर निकाल दिहले बा. ओकर कहना बा कि धर्मवीर गांधी आ हरिन्‍दर सिंह खालसा पार्टी हित का खिलाफ काम करत बाड़ें. अरविन्द केजरीवाल के गोल में जवना तरह लोग के छँटुआ बनावल जात बा अचरज ना होखी कि एक दिन एह गोल में बस अरविन्दे रह जइहें आ बाकी सब लोग के गोल का बाहर निकाल दीहल रही. दुनू सांसद एह फैसला के आलोचना कइले बाड़ें.\nदक्खिन कश्‍मीर के पुलवामा में सेना के एगो शिविर में अचके में हो गइल विस्फोट का चलते नाहियो त डेढ़ दर्जन सैनिक घवाहिल हो गइले. सभकर इलाज सेना के अस्पताल में होखत बा. एह हादसा के कारण के जाँच कइल जात बा.\nअपना रिश्तेदार मुलायम सिंह के गोल के तोस देबे खातिर लालू प्रसाद अपना गोल ला मिलल सीट में से दू गो निकाल के सपा के देबे के एलान कइले बाड़न आ अब सपा के पाँच जगहा से उम्मीदवार लड़ावे के मिल जाई. बाकिर सपा एहसे खुश नइखे काहें कि ओकरा कम से कम बारह गो सीट चाहीं. एह बीच दू गो जदयू विधायक आ एगो राजद विधायक आजु भाजपा के दामन थाम लिहले. एह लोग में जदयू के रेणु कुशवाहा अउर सुनील कुमार आ राजद के ब्रजकिशोर सिंह शामिल बाड़ें.\nपाकिस्‍तान सरकार इस्‍लामिक स्‍टेट पर प्रतिबंध लगावे के एलान कइले बिया. बाकिर जवन सरकार अपना देश में आतंकियन के सम्हार नइखे पावत ऊ बाहर के आतंकियन के का उखाड़ लेई.\nकोलंबो में श्रीलंका आ भारत का बीच खेलल जात तिसरका टेस्ट के दुसरका दिने भारत 8 विकेट गँवा के 292 रन बना लिहले रहुवे. शनिचरो का दिने बरखा का चलते खेल समय से पहिलहीं रोक देबे के पड़ल.\nकुंभ मेला में आजु नासिक अउर त्रयंबकेश्‍वर में पहिलका शाही स्‍नान धार्मिक भावना आ उत्‍साह का साथे पूरा भइल. लाखों लाखों श्रद्धालु एह मौका पर गोदावरी नदी में नहान कइलें.\nमिस्त्र के एगो अदालत शनिचर का दिने अल जजीरा टीवी चैनल के तीन गो पत्रकारन के तीन साल जेल के सजा सुनवलसि काहे कि ई लोग झूठ खबर देखा के देश के सुरक्षा के खतरा में डलले रहुवे. पता ना कबो हिन्दुस्तान के पत्रकारन के एही अपराध के सजा दीहल जा सकी कि ना. कुछ चैनल रोजाना झूठे के कारोबार करे में लागल रहेलें.\nभाई बहिन के प्यार के त्योहार राखी आजु पूरा देश में उल्लास का साथे मनावल गइल बाकिर एहू मौका पर कुछ सेकूलर कुकुर राखी के आलोचना करे से बाज ना अइलें. अउर त अउर मुसलमानो लोग एह हिन्दू पर्व के आलोचना कइल जवना में कांग्रेस के तहसीन पूनावाला जइसन लोगो शामिल रहल. शायद हिन्दुस्तान के सेकूलरिज्म के एके मतलब होला हिन्दूवन के आलोचना कइल आ ओकरा के बदनाम कइल.\nशिवसेना के आगरा इकाई एलान कइले बिया कि पाँच गो भा ओकरा से बेसी बच्चा वाला परिवारन के दू दू लाख रुपिया के इनाम दीहल जाई. शिवसेना एह बात से चिन्तित बिया कि देश में हिन्दूवन के गिनिती घटल जात बा जबकि दोसरा मजहब के लोग के गिनिती बढ़ले जात बा.\nहॉकी के जादूगर मेजर ध्यानचंद के जनमदिन पर आजु एगो खुशखबरी मिलल कि 36 बरीस बाद भारत के महिला हाॅकी टीम ओलम्पिक में खेल सकी. आजु ऊ रियो ओलम्पिक खातिर क्वालिफाई क गइल.\nअतवार का दिने पटना में नीतीश आ लालू का साथही मंच पर लउकीहें सोनिया गाँधी. हालांकि राहुल गाँधी एह मंच पर ना अइहें. सुने में आवत बा कि सपा अब मुलायम पड़ गइल बिया आ एह मंच पर शिवपाल सिंह यादव मौजूद रह सकेलें. बिहार विधानसभा चुनाव से पहिले राजद, जदयू कांग्रेस के तिकड़ी वाला गठबन्हन एह रैली से आपन ताकत देखावे के कोशिश करीहें. बिहार सरकार एह रैली के सफल बनावे खातिर सगरी इंतजाम कइले बिया.\nअपना मन माफिक लोकायुक्त बहाल करे के कोशिश सफल ना होखत देख यूपी के अखिलेश यादव सरकार अब नियमे बदल दिहलसि. अब लोकायुक्त के बहाली में इलाहाबाद हाई कोर्ट के मुख्य न्यायाधीश के कवनो भूमिका ना रही. चार गो सदस्य वाला चयन समिति में मुख्यमंत्री आ विधानसभा अध्यक्षो शामिल रहीहें.\nबलिया के हल्दी थाना के बादिलपुर दियारा में शुक के रात कुछ बदमाश असलहा का बल पर कठई गाँव के सुदर्शन यादव के पाँच गो गाय खोल ले गइलें. घवाहिल सुदर्शन के इलाज अस्पताल मे करावल जात बा.\nदेवरिया कोतवाली के गढ़वा मिश्र गाँव में मंदिर बनावे खातिर भूमि पूजन भइला का बादे से कुछ लोग एकरा खिलाफ में खड़ा हो गइल बाड़ें. शनिचर का दिने मामिला कोतवाली में चहुँपल आ अब पुलिस मापी करवा के एह मामिला के सरिहावे के कोशिश करी.\nगाजीपुर के नागा बाबा हनुमान मंदिर से शनिचर का दिने धूमधाम से महाबीरी झंडा जुलूस निकलल आ शोभा यात्रा सकुशल समाप्त हो गइल.\nगोरखपुर के बेलीपार इलाका में डंवरपार का लगे अपना बेटा का साथे मोटरसाइकिल से जात महतारी के मौत हो गइल जब ऊ मोटरसाइकिल से नीचे गिर पड़ली आ कपार फाट गइल. बतावल जात बा कि साड़ी मोटरसाइकिल के चक्का में फँसला का चलते ई हादसा हो गइल.\nगोरखपुर के महदेवा जंगल के ग्राम प्रधान आ सपा नेता मनोज यादव के बियफे देर रात गोली मार के मुआ दीहल गइल बा. हत्या करे वाला दू गो मोटरसाइकिल से आइल रहलें आ गोली मार के चल गइले.\nसोमार का दिने मुख्यमंत्री अखिलेश यादव के मऊ आगमन के इंतजाम करे में प्रशासन रात दिन एक क दिहले बा. सपो के लोग एह मौका के अभूतपूर्व बनावे में लागल बा.\nवाराणसी के पांडेयपुर देशी शराब दुकान का नियरा एगो चिखना बेचे वाला दस बरीस के एगो लड़िकी के किडनैप क ले गइल. लड़िकी के मामा का शिकायत पर पुलिस केस दर्ज क लिहले बिया. लड़िकी अपना मामा का घरे रह के पढ़त रहुवे.\nभोजपुर जिला के शाहपुर इलाका के सहजौली गाँव के बधार से एगो आदमी के लाश शनिचर के साँझे मिलल बा. ऊ आदमी बहुते कमजोर रहुवे आ पिछला कई दिन से बेमार चलत रहुवे. पुलिस एकरा के स्वाभाविक मौत मानत बिया.\nभोजपुर जिला के बिहिया टीसन पर एगो फल बेचे वाली से रंगदारी वसूले का आरोप में रेल पुलिस एगो बदमाश के गिरफ्तार कर लिहलसि.\nरोहतास में सरकार का तरफ से बनावल जाए वला इंजीनियिरंग कालेज शेरशाह अभियंत्रण कालेज खातिर जमीन शिवसागर अंचल के करूप में कैसरे हिंद के परती पड़ल जमीन दे दिहल गइल बा जवना पर 109 करोड़ के लागत से एह कालेज के स्थापना होई.\nरोहतास के लोहवा पुल का नियरा शनिचर का दिने एगो सड़क हादासा में मोटर साइकिल सवार दू गो नवहियन के मौत हो गइल जब एगो ट्रैक्टर ओह लोग के धक्का मार दिहलसि. मरेवाला एगो नवही कैमूर जिला के मोहनिया थाना के पिपरी गांव के आ दुसरका अगरेर थाना के भड़कुड़िया गाँव के रहले.\nसारण जिला के मुरलीपुर गांव के एगो औरत के बिछकुतिया काट लिहलसि त ऊ हदासे बेहोश हो गइल आ ओकर इलाज रेफरल अस्पताल तरैया में करावल गइल जहाँ ऊ स्वस्थ बतावल जात बिया.\nछपरा के सियारानी मेमोरियल एकेडमी में पढ़ावे वाली एगो 19 बरीस के शिक्षिका पाँच दिन से गायब बिया. उनकर बाप एह बारे में मशरक थाना में केस लिखववले बाड़न.\nछात्र अभिभावक संघर्ष मोर्चा का तरफ से शनिचर का दिने छपरा नगर पालिका चौक पर जेपी विश्वविद्यालय के कुलपति प्रो. द्विजेंद्र कुमार गुप्ता आ उनुका के बचावे वाला नेतवन के पुतला फूंकल गइल.\nसिवान जिला के चकरी बाजार आ आदर बाजार में बिजली विभाग छापा मार के छह गो दुकानदारन के शुक के सँझिया में बिजली चोरावत पकड़ लिहलसि. एह लोग से सवा दू लाख रुपिया जुर्माना वसूलल गइल आ बिजली चोरी के मुकदमा दर्ज करा दीहल गइल.\nगोपालगंज के सिनेमा रोड आ कैलाश होटल के नियरा छापा मार के लाखों रुपिया के गैर कानूनी शराब पकड़ल गइल. शुक का दिने पड़ल एह छापा में कई जिला के पुलिस शामिल रहुवे बाकिर नगर थाना के एकर भनको ना दीहल गइल रहुवे.\nमोतिहारी के डुमरियाघाट इलाका के पकड़ी गांव का नियरा पिछला 26 अगस्त के लूटल गइल ट्रक बरामद हो गइल. बाकिर एह पर लादल 20 टन आलू गायब बा.\nमोतिहारी के लगे नेपाक के परसा जिला के गीता मंदिर में शनिचरा का दिने नेपाल भोजपुरी प्रतिष्ठान एगो कवि सम्मेलन के आयोजन कइलसि जवना के अध्यक्षता मास्टर तारा सिंह कइलें आ उद्घाटन कइलन प्रमुख अतिथि पं. प्रयाग तिवारी. एह सम्मेलन में सरिता उपाध्याय, कन्हैया गुप्ता, अरूण विक्रम शाह, मोतिउर्रहमान, रेखा साह, प्रहलाद साह, गोपाल प्रसाद कुशवाहा, जितेन्द्र पांडेय, मीडियाकर्मी नेहाल खां वगैरह कवि आपन कविता सुनवलें.\nप्रधानमंत्री नरेंद्र मोदी का ओर से उनुका संसदीय इलाका के 51 हजार औरतन के राखी का मौका पर बीमा रक्षा कवच दीहल गइल. पत्रक बँटले केंद्रीय उर्जा मंत्री पीयूष गोयल.\nआजमगढ़ के बलरियागंज आ गंभीरपुर थाना इलाका में पिछला दिने दू आदमी के गरदन काट के मुआ दीहल गइल. एगो आदमी पर आरोप रहुवे कि ऊ गंभीरपुर के नगरइया जहानपुर गांव में एगो घर में गलत नीयत से ढुकल रहुवे. जबकि दोसरका आदमी के लाश बिलरियागंज थाना क्षेत्र के जैगहां-बिदवल रोड पर मिलल.\nTags: Lateset News in Bhojpuri, News from Bhojpuri belt, गाजीपुर, गोपालगंज, गोरखपुर, टटका खबर, देवरिया, बक्सर, बलिया, बेतिया, भोजपुर, भोजपुरी में खबर., मऊ, मोतिहारी, रोहतास, सारण, सि‌वान


टटका खबर, 26 फरवरी 2018, सोमार – टटका खबर\nFeb 27, 2018 गाजीपुर, गोरखपुर, बलिया, महराजगंज, मिर्जापुर, रोहतास, वाराणसी, सिद्धार्थनगर, सोनभद्र\n26 फरवरी (वार्ता).\nलोकतंत्र बरियार करे में पत्रकारिता के निष्पक्षता जरूरी : कहलें राधामोहन\nकेंद्रीय कृषि आ किसान कल्याण मंत्री राधामोहन सिंह आजु मौतिहारी में जर्नलिस्ट वेलफेयर सोसाइटी के पहिलका स्थापना दिवस समारोह आ राष्ट्रीय सेमिनार का उद्घाटन के बाद संबोधित करत कहलन कि भारत के पत्रकारिता के अतीत बहुते गौरवशाली रहल बा आ आजादी के लड़ाई आ आजाद भारत में एकर भूमिका बहुते खास रहल बा. कहलन कि समाज के आइना देखाके जगावे के काम पत्रकारन के बा.\nप्रसार भारती के सलाहकार आ वरिष्ठ पत्रकार उमेश चतुर्वेदी कहलन कि 30 मई 1826 का दिन हिंदी पत्रकारिता में अखबार के शुरुआत से ले के आजु ले बहुले कुछ बदलल बा. पहिलका प्रेस आयोग 29 मई 1957 के आ दुसरका प्रेस आयोग 21 अप्रैल 1980 के बनल रहे. अब तिसरका प्रेस आयोग बनवावे ला एगो सशक्त आन्दोलन के रुरत लागत बा.\nपश्चिम चंपारण जिला के वाल्मीकिनगर इलाका में मुखबिर से मिलल जानकारी का बाद साधु घाट का नियरा नाकेबंदी क के तलाशी शुरू भइल त एगो बोरा में लुकावल 1600 बोतल नेपाली शराब बरामद कइल गइल. एकर दाम करीब आठ लाख लगावल गइल बा.\nमौजूदा अधिकारियन का रहते गोरखपुर में निष्पक्ष चुनाव होखल मुश्किल : सपा\nसपा गोल के प्रदेश अध्यक्ष नरेश उत्तम पटेल के कहना बा कि गोरखपुर उपचुनाव में गड़बडी के अनेसा बा आ एहिजा निष्पक्ष चुनाव होखल मुश्किल बा काहे कि एहिजा तैनात कई अधिकारियन पर न्यायालय प्रतिकूल टिपण्णी कइले बिया. आरोप लगवलन कि एहिता प्रशासनिक मशीनरी के दुरूपयोग कइल जा रहल बा.\nगांजा तस्करी मामिला के दोषी के पांच बरीस जेल\nछपरा के एगो अदालत साल 2016 में धराइल गांजा तस्करी के मामिला के दोषी के आजु पांच बरीस जेल के सजा सुनवलसि. अमनौर इलाका के परशुरामपुर गाँव के मदन सिंह के मादक पदार्थ अधिनियम के अलग-अलग धारा में ई सजा सुनावल गइल बा. 18 नवम्बर 2016 का दिने परशुरामपुर में मदन सिंह का घर से प्लास्टिक के दू गो झोरो में लुका के राखल साढ़े तीन किलो गांजा बरामद करत उनुका के गिरफ्तार कइल गइल रहे.\nसोनभद्र में नवही ट्रेन का आगे कूदके जान दिहलसि\nसोनभद्र के विण्ढ़मगंज इलाका में सलैयाडीह गांव का लगे रेल लाइन पर आजु एगो नवही के कटाइल लाश मिलल. ओकरा लगे से बरामद वोटर आईडी आ सुसाइड नोट का आधार पर ओकर पहिचान भइल. झारखण्ड के भवनाथपुर के जगदीश राम बतवलन कि 22 बरीस के उनुका बेटा के आशनाई गांव के एगो लड़िकी से रहल. एह पर बइठल पंचायत में फैसला भइल कि ऊ लड़िकी ओकरा बाप आ भाई समेत ओकरो के भरल पंचायत में 25-25 चप्पल मारी. ऊ लड़िकी एकरा बाद तीनो जने के चप्पल मरलसि. एह बेइज्जति से दुखी हो के चन्द्रदेव घर से निकलल. ओकरा बाद हो सकेला कि लड़िकी के घर वाले ओकरा के मार के रेल लाइन पर फेंक दिहलें.\nपोस्टमार्टम रिपोर्ट अइला का बादे पुलिस अगिला कार्रवाई करी.\nगोण्डा जिला मजिस्ट्रेट कार्यालय से इलेक्ट्रानिक उपकरण चोरी\nगोण्डा के नगर कोतवाली इलाका में जिला मजिस्ट्रेट न्यायालय परिसर के कार्यालय से इलेक्ट्रानिक उपकरण चोरी कर लीहल गइल बा. अपर पुलिस अधीक्षक ह्रदयेश प्रसाद बतवलें कि खिड़की का रास्ते घुस के कम्प्यूटर प्रिंटर, लैपटॉप आ अउरी दामी उपकरण चोरा लीहल गइल बा. सबेरे आफिस खुलल तब चोरी के पता लागल.\nसोनभद्र में ट्रक के चपेटा से नवही के मौत\nसोनभद्र के अनपरा इलाका मे रेनुसागर के अनिल बिहारी (30) मोटरसाइकिल से अनपरा जात रहुवे जब औड़ी मोड़ का लगे सामने से आवत कोयल के ट्रक उनुका के धक्का मार दिहलसि, अनिल के मौत ठाँवे पर हो गइल. लाश पोस्टमार्टम ला भेज दीहल गइल. पुलिस ट्रक चालक के खोजत बिया,\nमिर्जापुर में दर्शन करे गइल श्रद्धालु बूढ़ी के मौत\nविश्व प्रसिद्ध विन्ध्याचल धाम में कुण्डा (प्रतापगढ़) के 80 बरीस उमिर के बूढ़ी मालती देवी अपना देवर विजय कुमार के परिवार का साथे नाती का मुण्डन आ दर्शन-पूजन करे आइल रहली. गंगा नहा के जब ऊ माँ विन्ध्यवासिनी के दर्शन करे जात रहली ओही बीच अचके में उनुकर मौत हो गइल. एकरा के स्वाभाविक मृत्यु मानत पुलिस पंचनामा करा के उनुकर लाश परिजनन के सउँप दिहलसि.\nगाजीपुर में करंट लगला से एगो आदमी के मौत\nगाजीपुर के कोतवाली इलाका के सकरताली गांव के नवल नाथ शर्मा (45) पंखा के तार ठीक करत रहलें जब उनुका के करंट लोग गइल. आनन फानन में उनुका के जिला अस्पताल चहुँपावल गइल बाकिर तबले उनुकर मौत हो गइल रहुवे.\nएगो दोसरा हादसा में गाजीपुर शहर कोतवाली इलाका में बैंक वाहन के चपेटा में आ के महादेवा निवासी श्याम सुंदर यादव (55) के मौत हो गइल. ऊ घरेलू सामान खरीदे बाजार आइल रहलन. हादसा का बाद वाहन चालक फरार हो गइल बा आ पुलिस ओकरा के खोजत बिया.\nवाराणसी में सड़क हादसा में मोटरसाइकिल सवार के मौत\nवाराणसी के चौबेपुर इलाका में आजु सोमार का दिने सड़क हादसा में दौलतपुर के अवनेंद्र कुमार त्रिपाठी (50) के मौत हो गइल. ऊ अपना मोटरसाइकिल से सारनाथ मार्ग से जात रहलन जब उनुकर तेज रफ्तार मोटरसाइकिल बेकाबू होके पलट गइल. घवाहिल हाल में उनुका के दीनदयाल उपाध्याय जिला अस्पताल ले जाइल गइल बाकिर ओहिजा के डॉक्टर जांच का बाद उनुका के मर चुकल बता दिहलें.\nसोनभद्र में सड़क हादसे में ग्राम प्रधान के मौत\nसोनभद्र के दुद्धी इलाका में एगो औरत के बचावे का फेर में कटौली गाँव के प्रधान राम नरेश गोंड़ अपना मोटरसाइकिल से गिर गइलन. घवाहिल हालत में लोग उनुका के सामुदायिक स्वास्थ्य केन्द्र दुद्धी पर भरती करावल. ओहिजा से डॉाक्टर उनुका के जिला अस्पताल लो रेफर कर दिहलें आ राहे में उनुकर मौत हो गइल.\nसोनभद्र से मिलल एगो दोसर खबर बा कि चोपन इलाका में आजु एगो आदमी के लाश पेड़ पर गमछा से लटकत मिलल. लाश उतार के ओकर पहचान करावे के कोशिश कइलसि पुलिस बाकिर पहचान नइखे हो पावल.\nगोरखपुर में पेड़ का नीचे दबा के दू गो सगी बहिनन के मौत\nगोरखपुर के गगहा इलाका में वन विभाग सड़क किनारे के पेड़ कटवावत रहुवे जब अतायर गाँव के एगो शादी समारोह से लवटि के जात मौटरसाइकिल पर एगो कटात पेड़ गिर पढ़स आ ओह पर सवार दू गो सगी बहिनन – 28 बरीस के मीरन आ 26 बरीस के राधा – के मौत हो गइल आ मोटरसाइकिल चलावत भाई अमन बहुते घहिल हो गइल. जिला चिकित्सालय में ओकरो हालत खराबे बतावत जात बा.\nपेट्रोल पम्प मालिक से 10 लाख के लूट\nरोहतास जिला के दिनारा इलाका में एगो पेट्रोल पम्प के मालिक 10 लाख रुपिया बैंक में जमा करावे जात रहलन जब दिनारा बाजार में पहिले से घात लगा के बइठल अपराधी हथियार के बल पर उनुका के लूट लीहलें. विरोध कइला पर अपराधी फायर क दिहलें बाकिर गोली बगल से जात एगो स्कूली छात्रा पलक के गोड़ में लाग गइल. रुपिया लूट के बदमाश भाग निकललें.\nसिद्धार्थनगर में 15 पेटी नेपाली शराब बरामद\nसिद्धार्थनगर के देबरुआ क्षेत्र में 15 पेटी नेपाली शराब बरामद करत एगो तस्कर के गिरफ्तार कर लीहल गइल. बरामदगी देबरुआ इलाका के मुंह चोरवा घाट पर बढ़नी से लखनऊ जात जनरथ बस से भइल बा.\nबलिया में अपमानजनक टिप्पणी पोस्ट करे का मामिला में दू जने गिरफ्तार\nबलिया में सोशल नेटवर्किंग साइट पर प्रधानमंत्री नरेन्द्र मोदी, मुख्यमंत्री योगी आदित्यनाथ आ देवी देवतन का बारे में अपमानजनक टिप्पणी पोस्ट करे का आरोप में दू गो आरोपी अनिल आ सन्नी कुमार के गिरफ्तार कर लिहल गइल बा. भीमपुरा क्षेत्र के बाराडीह लवाई पट्टी सतहवा गांव के साहिल, इंदल कुमार, अनिल आ सन्नी कुमार पिछला दिने फेसबुक आ व्हाट्सएप पर एगो वीडियो पोस्ट कइले रहलें जवना में ई अपमानजनक टिप्पणी कइल रहे. भारतीय जनता पार्टी के स्थानीय नेता धर्म देव सिंह का शिकायत पर चार जने पर केस दर्ज भइल बा.\nआपसी रंजिश में गोली मारके हत्या\nरोहतास जिला के अगरेर इलाका में आपसी रंजिश में बाराडीह गांव के 32 बरीस के शंकर राम के गोली मार के खून क दीहल गइल. पुलिस लाश बरामद क के पोस्टमार्टम ला भेज गिहले बिया.\nमहराजगंज में एसडीएम के ट्रैक्टर से कचारे के कोशिश\nउत्तर प्रदेश में महराजगंज के फरेंदा क्षेत्र में खनन माफिया उपजिलाधिकारी (एसडीएम) के ट्रैक्टर से कचार मारे के कोशिश कइलें. एह मामिला में तीन जने के गिरफ्तार क लिहलिस पुलिस मुकदमा सात जने पर लिखाइल बा.


ऊहाँ से ईहाँ तक के किस्‍सा कहानी\nचाचा बुश आ के चल गईले. खूब गारी सुनले आ खूब वाह-वाही भी लूटले. ऊ तऽआपन काम कईले आ खुशी-खुशी अपना घरे गईले लेकिन कुछ बेहूदा लोग उनका विरोधमे प्रदर्शन करत-करत आपना मे ही कटृम-कटाई कर लेहलख. जय प्रजातंत्र.प्रजा के पूरा अधिकार बा बेवकूफी करे के.\nदेख के हँसी आ गईल लेकिन ई ससुरा काँम्‍यूनिष्‍टवा साला सब के बताईं तऽ.... जहिया देश बम फोड़लख तहिया विरोध कईले आ आजू देश के हथियार बचावे ला प्रर्दशन मारऽताड़े सन. हद हो गईल बा. एह साड़न से भी जादे खतरनाक बा केहू. सब कामरेडन के पकड़-पकड़ दू-दू सोटा चूतड़ पर लगावे के चाही. नमूना सन कहीं के. खैर, भौंकऽ सन. बुश के भी चाहत रहे थोड़ा गरमाईल प्रदर्शन. ना तऽ ओह बेहूदवा के भी बुझाए लागी जे ऊ वाकई दुनिया के नेता हवे. आदमी आ नेता - दूनो बहुत घटिया हवे लेकिन हमनीं के देश खतिरा बढिया ही कईले बा. अरेकेतना बम चाहीं देश बचावे ला... आठ गो बढले बा रिएक्‍टर बाचल... ओही मेसे निकलल बम केतना दिन ले सड़ी.\nहमार गाँवे आम के उपज बढिया होला. लईकाही से ही आदमी गरमी के ईंतजारी आम खतिरा करे. ईहवा के तऽ आम छुए के मन ना करे. खाटी पन-टिटोड़ मेक्‍सिकन आम में कहाँ मजा बा अपना ईहाँ के जर्दा आ सुकुल के. बुश साहब के अईला पर ईहो भईल. आशा बा जे एक-डेढ साल मे कुछ आपन तरिका के आम में चोभा मारे के मिली. लार टपकावत बईठल बानी तब ले.\nposted by Danil # 5:39 PM\nOctober 2005 November 2005 December 2005 January 2006 February 2006 March 2006


बतिया साँच बा , बाकि कहे में लाज लागऽता – Anjoria\nAug 19, 2010 फिल्म, भोजपुरी फिल्म\n– चुनमुन पंडित\nभोजपुरी सिनेमा उद्योग में आजु जेने देखीं भीड़ भरल हलचल नजर आ रहल बा. ए हलचल के भीड़ में बहुत तरह के लोग शामिल बाड़े. केहू सफलता के पास त केहू दौड़ में हिस्सा ले के दउड़ रहल बा. केहू गिर के फेर से उठऽता आ केहू सबके देखा देखी आ के कतार में खड़ा हो रहल बा. भले ई दोसर बाति बा कि ऊ जा कहाँ रहल बा, ओकरा इहो मालूम नइखे ?\nखैर, कुल मिला के देखल जाय त ई देख के बहुत खुशी हो रहल बा कि आजु हमनी के भोजपुरी सिनेमा उद्योग सुन्दर आ सुचारु तरीका से स्थापित भइला के साथ साथ रोजे विकास के दू चार डेग आगा बढ़ रहल बा. एह उद्योग से जुड़ल भोजपुरिया आ गैर भोजपुरिया लोग के रोजी रोटी व्यवस्थित ढंग से चल रहल बा. आजु से एक दू दशक पहिले के बाति कइल जाव त तब मायानगरी के सिनेमाई लोग भोजपुरी सिनेमा के बड़ा हीन भाव से आ पराया नजर से देखत रहले. आजु हिन्दी सिनेमा के बड़हन बड़हन कलाकार, निर्देशक, निर्माता, आ तकनीशियन लोग भोजपुरी सिनेमा का ओर धवले आवत बा. कहे के मतलब ई बा कि अब हमनी के भोजपुरी सिनेमा उद्योग अपना बड़ भाई हिन्दी सिनेमा उद्योग से बरोबरी के लड़ाई लड़े जा रहल बा आ ई कवनो बड़बोलापन ना ह.\nआजु के आपन ई विकासशील उद्योग देख के गौरव महसूस हो रहल बा. बाकिर का ई नाज आ गौरव हमेशा बनल रही ? हम जानऽतानी एह बाति से रउरा सभे हमरा प बहुत खिसिआइब, कि अब ना लऽ दाल बात में ऊँट के ठेहुन ! भला इहो कवनो बाति भइल ? त सुनी बतिया साँचे बा बाकिर कहे में लाज लागऽता कि आजु हमनी के जवन सफलता के जामा पहिर के घूम रहल बानी जा ऊ सोच का कतना करीब बा. देखल जाय त एक ओर जहाँ झूठ के सफलता का गुमान पर शामेजश्न मनावल जा रहल बा, ऊ सफलता ना हो के विफलता के फाटल दरार भरे के कोशिश भर बा.\nआजु भोजपुरी फिल्म धड़ाधड़ दनादन बन त रहल बा, बाकिर सोचे वाली बाति ई बा कि आजु भौजपुरिया समाज के कतना लोग एकर देखेवाला बाड़न ? दस बीस साल पहिले जब भोजपुरी फिलिम बनत रहे त सिनेमा हॉल में गाँव जवार के हर तरह के लोग नजर आ जात रहे जवना में माई, बहिन बेटी, काकी, मामी, भजी लोग सबले आगा रहत रहुवे. आ आजु शायदे केहू अइसन होई जे अपना मेहरारू का संगे भोजपुरी सिनेमा देखे देखावे क बात सकार सके.\nएक ओर जहाँ सिनेमा उद्योग से जुड़ल पत्र पत्रिका में कवनो फिलिम से जुड़ल झूठ सफलता के रंग बिरंगा पेज छप रहल बा, दोसरा ओर ओहि फिल्म के वाहवाह करे वाला केहू समाज में खोजलो नइखे भेंटात. कहाँ गइल ऊ घर परिवार समाज के यथार्थता के चित्रण करे वाली कला ? कहाँ गइल ऊ भोजपुरिया माटी के संस्कार सुगन्ध ? कहाँ गइल ऊ आपन लोक परम्परा जवना में पूर्वज आपन आशीर्वाद, संस्कृति पिरो के हिन्दुस्तान के असली संस्कार समाहित कइले रहन ? का आजु के आपन भोजपुरिया समाज मादकता, उदंडता, अश्लिलता, ओछापन, आ दुअर्थी संवाद के भण्डार बन के रह गइल बा ?\nबाति बहुते बा, बाकिर कहे से पहिले बहुत हालि सोचीले कि के पढ़ऽता ? काहे हमहू एह उद्योग के रोटी खा रहल बानी ? हँ हमरा रोटी में मक्खन नइखे ई अलग बाति बा. खैर अबही अतने कहब कि भोजपुरी सिनेमा के लमहर बजट पत्र के ना बलुक निमन स्तरीय कहानी, पटकथा, गीत, संगीत का साथे भोजपुरिया रंग गंध वाली सिनेमा बनवला के जरुरत बा जवना से आपन असली सफलता आ बढ़न्ती के जयघोष देश विदेश ले सुनल सुनावल जा सके. कवनो संवाद ना… कवनो विवाद ना….\nलेखक भोजपुरी सिनेमा के प्रतिष्ठित निर्देशक आ कथाकार हईं.\nसंपर्क सूत्र : cpandit1999@gmail.com\n2 thought on “बतिया साँच बा , बाकि कहे में लाज लागऽता”\nsahi baat baa\nपंडित जी बतिया साँच त बा.आज भोजपुरी सिनेमा के स्तर मुहँ के भरे दिन पे दिन गिरल जात बा .ई सोंचे वाला विषय बा .आज भोजपुरी माटी के रंग बदरंग हो रहल बा.संस्कृति घायल हो रहल\nबीया.भोजपुरी रीति-रिवाज के बगईचा में गमकाउआ सेन्ट मरल जा रहल बा .


विकिपीडिया का हउवे ?[संपादन करीं]\nभोजपुरी वीकिपीडिया के शुरुआत 29 अप्रिल 2007 के भईल ओकरा बाद भोजपुरी मेँ लोग लेख लिखके डाले लगलन। भोजपुरी विकिपीडिया के चाल एकदमे धीरे बा काहे कि भोजपुरी मेँ लेख लिखे वालन लोग के कमी बा। आज भोजपुरी विकिपीडिया मेँ करीब 7,994 लेख बा। जेवन बहुत धीरे-धीरे बढ़ रहल बा।\nविकि का हवे?[संपादन करीं]\nविकि आ विकिपीडिया एकही चीज हवे?[संपादन करीं]\nविकिपीडिया क इतिहास[संपादन करीं]\nभोजपुरी वीकिपीडिया के शुरुआत 2003 के भईल ओकरा बाद भोजपुरी मेँ लोग लेख लिखके डाले लगलन। भोजपुरी विकिपीडिया के चाल एकदमे धीरे बा काहे कि भोजपुरी मेँ लेख लिखे वालन लोग के कमी बा। आज भोजपुरी विकिपीडिया मेँ करीब 7,994 लेख बा। जेवन बहुत धीरे-धीरे बढ़ रहल बा।\n"https://bh.wikipedia.org/w/index.php?title=विकिपीडिया:अक्सर_पूछल_जाए_वाला_प्रश्न&oldid=545121" से लिहल गइल


आ दुर्रऽऽऽ, हमरा कवन काम बा केहु से कहला के? (बतकुच्चन – ११४) – Anjoria\nआ दुर्रऽऽऽ, हमरा कवन काम बा केहु से कहला के? (बतकुच्चन – ११४)\nJun 13, 2013 बतकुच्चन\nआ दुर्रऽऽऽ, हमरा कवन काम बा केहु से कहला के?\nहर गाँव में अइसनका एगो फुआ भा काकी जरूर मिल जइहें जिनकर कामे होला एने के बात ओने चहुँपावल आ गाँव भर के चुहानी घूमल. राजनीति आ मीडियो में अइसनका लोग के कमी ना मिले. ई लोग जवन बात कहे चाहेला तवना के अस अंदाज से कही कि लागो कि बेचारा कहल ना चाहत रहुवे बाकिर कहा गइल. अब ए कहल आ कहा गइला में जवन फरक बा तवना के आसानी से समुझल जा सकेला. बाकिर एकरे साथी संघतिया होला बेकहल. आईं जानल जाव कि बेकहल केकरा के कहल जाला.\nबेकहल जवन केहु के कहला में ना रहो भा जेकरा बारे में कुछ कहल ना जा सके कि ऊ कब का कर जाई. मजे के बात ई कि बेकहल बूड़बक बताह ना होला, आ जरूरी नइखे कि ऊ बदनीयतो होखो. ऊ त बस अपना मन के मालिक होला जे बस अपना हिसाब से चलेला. हद से हद ओकरा के अनेरिया कह सकीले. हालांकि ओह लोग के हमेशा बढ़िया मानल जाला जे करे वाला काम बिना केहु के कहले, माने कि बे कहले कर देव. कार्यालय में, संगठन में, कारखाना में, दूकान में हमेशा अइसन कर्मचारियन के वाह वाह होखेला. त बेकहल आ बेकहले काम करे वाला में कतना फरक आ गइल से देख लीं. बेकहल भलही बेकाम के होखे बेकहले काम करे वाला कबो बेकाम ना हो सके.\nई त भइल बेकहल आ बेकहले काम करे वालन के बात. बाकिर कुछ लोग अइसनो होला जे कहलो पर काम ना करे आ बेकहलो ना होखे. ओकरा के का कहल जाव. आलसी कि कामचोर? काहे कि आलसी आदमी कामचोर ना होखे. बहुते संभव बा कि ऊ चाहत होखे काम करे के बाकिर अपना असकतिया सुभाव का चलते ना कर पावत होखे. असकतिया शब्द संस्कृत के अशक्त से निकलल होखला का बावजूद अशक्त होखे ना. ओकरा लगे शक्ति त होला बाकिर ऊ ओह शक्ति के इस्तेमाल करे में अशक्त हो जाला. जबकि कामचोर भा देहचोर अशक्त ना होखे, असकतिइबो ना करे. ऊ त बस काम से देह चोरावे वाला होला. जाँगर ठेठावल ऊ ना चाहे. ओकर कहना होला कि अजगर करे ना चाकरी, पंछी करे ना काम, दास मलूका कह गए सब के दाता राम.\nअब पता ना ई राम आजु के यूपीए सरकार जइसन रहले कि कुछ अउर. काहे कि यूपीए सरकारो के इहे कहना बा कि ऊ सभका के भोजन के गारंटी दिहल चाहत बिया. अब जब सभका के दाना पानी के ईंतजाम होइए जाई त केहु जाँगर काहे ठेठाई? आ सभे जब याचके बन जाई त दाता कहाँ से अइहें? कहीं अइसन त ना कि भोजन सुरक्षा का नाम पर नेतवा अपना भोजन के सुरक्षा के इंतजाम करत बाड़ें. आखिर एक के फूड दोसरा ला फॉडर बनिए जाला. जेने देखीं ओनिए लोग लागल बा अपना अपना हिसाब से घपला घोटाला करे में. पूछीं त कह दी लोग कि आजु का जमाना में इमानदार उहे बा जेकरा बेइमानी करे के मौका ना मिलल. बात बहक गइल. हमरा कवन काम बा ई सब कहला के? जेकरा करे के बा से करी आ जेकरा भोगे के बा से भोगी. कहाउत ह कि बारह बरीस पर घूरो के दिन फिरेला आ देखीं ना आजु बिहार में उहे हो गइल. बाकिर दुर्रऽऽ, हमरा कवन काम बा कुछ कहला के!


नेतवो बिला जइहें लोग त देस में बांची का? | Anjoria's Weblog\nनेतवो बिला जइहें लोग त देस में बांची का?\nPosted on जुलाई 31, 2012 by Anjoria\nसबेरे सबेरे रामचेला बाबा लस्टमानंद के दुअरा अइले आ लगले गादे करे. बाबा अचकचा के उठले, का हो का अतना प्राण तेयगले बाड़ऽ? सब ठीक बा नऽ? का ठीक बा बाबा, तूं त भईंस बेचि के सुतल बाड़ऽ, देस दुनिया के कवनो फिकिर कहाँ बा.\nअरे भईल का? बतइबो करबऽ कि बस खाली चिचिआत रहबऽ.\nअरे का बताईं बाबा? चारू ओर आंदोलन चल रहल बा. केहु महंगी से परेशान बा त केहु भ्रष्टाचार से हरान. केहु पेट्रोल के दाम बढ़ला से पसेने पसेने त केहु लइकिन के प्रति अपराधन से. जेने देखऽ अशांति बा. आंदोलन चल रहल बा, कवन कवन नेता एह में लागल बाड़े. एक इयोर जेकर गर्दन काटऽता लोग दोसरा ओर ओही के समर्थन में नारेबाजी करऽता लोग.\nअब जान जा रामचेला कि नेता आ जनता में सद्गति आ दुर्गति के पुरान परम्परा ह. नेता एलेक्शन लड़ेलें, जनता वोट देले, नेता भाषण देला, जनता ताली बजावेले, नेता झूठ आश्वासन देला जनता ओकरा पर भरोसा करे ले. नेता कुकर्म करेला, जनता फल भोगेले. नेता भारत बंद करावेला, जनता पेट दाब ले ले. नेता गरीबी हटावल चाहे ला, जनता गरीबी के पिंड ना छोड़े ले. साँच त ई बा कि देश में पेट्रोल के जगहा जनता जरऽतिया.\nअपना बात से त तूं सीरियस कन्फ्यूजन पैदा कए दिहलऽ. तहरा कहे के माने ई बा कि ई जे बाबा राम देव, ऊ केजरीवाल साहेब, चाहे किरण दीदी जवन करऽता लोग ओकरा से कवनो फायदा नइखे का?\nकाश अइसन होइत. ऐह में त नेता बा लोग लेकिन केहु अइसन नइखे जे जनता खातिर लाठी खा सको. इहां त हाल ई बा कि लाठी के भय से लोग मेहरारुन के कपड़ा पहिर के भागऽता. ओतना आंदोलन भइल ओह में तूं ही बताव केहु के खरोंच ले लागल?\nई जान जा कि अबसे पहिले आंदोलन नेता के हाथ में रहत रहे अब नेता लोग आंदोलन के हाथ में बा.\nतूं त अईसन भूमिका बान्हऽतारऽ, लेकिन ई बतावऽ कि करप्शन आ महंगाई खातिर के जिम्मेदार बा?\nई बात ठीक कहलऽ. करप्शन खातिर त सांचो सरकार जिम्मेदार ह लेकिन महंगी के मामला ओकरा पर ना ठोकाई.\nकाहे ना ठोकाई, अगर मनमोहन सिंह दोषी ना रहते त एकरा बारे में कुछ बोलते ना.\nकइसे बोलिहें? उ कहाउत सुनले बाड़ऽ कि ना कि जवना डाली पर बइठल जाला ओह डार के काटल ना जाला, चाहे जवना थरिया में खाइल जाला ओह में छेद ना कइल जाला.\nतब ई बतावऽ कि मंहगी आ भ्रष्टाचार असहीं रही, केहु दूर ना करी?\nसांचो रामचेला तूं बुद्धि से एक दम गोल बाड़ऽ, पूरा बकलोल बाड़ऽ. अरे अगर ई दूर हो जाई त नेता के का होई। नेता प्रजाती पर जुलुम काहे करऽतारऽ? अबहीं त बाघे विलुप्त हो रहल बाड़े सन, नेतवो बिला जइहें लोग त देस में बांची का?\nThis entry was posted in लस्टम पस्टम, स्तम्भ and tagged भोजपुरी, लस्टम पस्टम by Anjoria. Bookmark the permalink.


टटका खबर, बियफे, १ जुलाई – Anjoria\nदोसरा के मारे सोचले आपन जान गँववले\nबाराबंकी के एसडीएम अपना ड्राइवर सरबजीत का साथे मिल के तीन गो भाड़ा के हत्यारा बोलवले अपना पड़ोसियन से निबटे खातिर. एसडीएम के सन्देह रहे कि पड़ोसी उनका बेटी के बहकावे में लागल बाड़े. हत्यारा आ के उनका घरे ठहरले सँ. एही बीच सरबजीत का नीयत में खोट आ गइल आ ऊ हत्यारन के एह बात खातिर राजी करा लिहलस कि एसडीएम के बीबी आ बच्चा के मार डालल जाव आ संपत्ति हथिया लिहल जाव. गार्ड के पता चलल त ऊ मेम साहब के सचेत कर दिहलसि. मेम साहब बड़का घाघ निकलली आ ऊ ओहि हत्यारन से सरबजीत के हत्या करवा दिहली. अब पुलिस मेमसाहब आ गार्ड के गिरफ्तार कर लिहले बिया आ ओह हत्यारन के तलाश हो रहल बा.\nछोटा राजन गिरोह के तीन गो बदमाश यूपी से पकड़इले\nमहाराष्ट्र पुलिस यूपी पुलिस का सहयोग से जौनपुर, आजमगढ़, आ सुल्तानपुर में एक साथ छापा मार के छोटा राजन गिरोह के तीन गो गुर्गन के पकड़ लिहलस. ई रविप्रकाश उर्फ ट्विंकल जौनपुर से, शकीब आजमगढ़ से, आ पंकज सिंह के सुल्तानपुर से पकड़ल गइल. तीनो के ले के महाराष्ट्र पुलिस अपना साथे ले ले गइल.\nराजद के गुण्डागर्दी कम नइखे भइल\nलालू राबड़ी राज में बिहार में गुण्डागर्दी के राज चलत रहुवे आ राजद के कार्यकर्ता अबही ले ओही के आदी बाड़े. ओह लोग से संयमित व्यवहार के उमेदे ना राखल जा सके. काल्हु राजद के लोकल नेता औरंगाबाद में गोह के बीडीओ के डंडा से पिटाई कइले. बीडीओ के पिटात देख बहादुर पुलिस वाले भाग परइले आ बीडीओ साहब के भरपूर पिटाई हो गइल. अब ओहिजा कैंप कइले एसडीपीओ अजहर खान कहत बाड़न कि पिटअई करेवालन के गिरफ्तार कइल जाई. सोची सभे अगर राजद फेर से सत्ता पा लिहलस त ओकर गुण्डा का करीहे सँ. पाँच साल के भुखाईल अपहरणकर्ता फेर अपना धंधा में जम के लाग जइहें आ छोड़ावे खातिर लोग मुख्यमंत्री आवास पर पंचईती करावल करी.\nसीआरपीएफ के जवानन के ब्रायलर मुर्गा समुझेले नक्सली\nजइसे एके गाड़ी में राख के सैकड़न मुर्गा ले जाइल जाला ओही तरह एके गाड़ी में सवार बड़हन संख्या में सीआरपीएफ के जवान नक्सलियन खातिर आसान शिकार बन जाले. नक्सली अपना पसन्द का जगहा पर घेर के ओह जवानन के गर्दन काट देले. अबकियो का हमला में मराइल जवानन के पोस्टमार्टम में देखल गइल कि ओह लोग के गरदन काट दिहल गइल रहे आ एक एक जवान के कम से कम चार गो गोली मारल रहे. नक्सलियन के रणनीति बा कि सुरक्षा बल के जवानन के झुण्ड में पकड़ल जाव आ झुण्डे में मारल जाव एहसे ओह लोग में नक्सलियन के खौफ पैदा हो जाई आ ऊ मुकाबिला का पहिलही हथियार डाल दीहें.\nअमेठी के नाम बदल दिहली मायावती\nअमेठी जिला के नाम बदल के छत्रपति साहूजी महाराज नगर कर दिहल गइल बा. एहिजा से राहुल गाँधी सांसद हउवें. सुल्तानपुर जिला से काट के साल २००२ में ई जिला बनावल गइल रहुवे बाकिर अगिला साल एकर नाम बदल के अमेठी कर दिहल गइल रहे. काल्हुवे का कैबिनेट में कानपुर देहात के नाम बदल के रमाबाई नगर जिला कर दिहल गइल बा. इहो फैसला लिहल गइल कि विधानसभा के मानसून सत्र ६ अगस्त से शुरु होखी.\nशरद पवार आजु से आईसीसी के अध्यक्ष बनले\nआईसीसी के सीईओ पद पर आजु से बइठे वाला शरद पवार का बारे में पूर्व सीईओ मैलकम स्पीड कहले बाड़े कि शरद पवार के क्रिकेट प्रशासन के बहुते कम जानकारी बा. कहले बाड़न कि शरद पवार कवनो बईठका में एक घंटा से बेसी ना बईठस आ बाद में उनकर जगह केहू दोसर भारतीय प्रतिनिधि ले लेला. स्पीड साहब का कइल जाव? शरद पवार के त कृषिओ मंत्रालय के प्रशासन चलावे ना आवे तबो उनके के जिम्मेदारी दिहल बा देश के सवा अरब लोग के पेट पर लात मारे खातिर. आशा कइल जा सकेला कि शरद का शासन काल में क्रिकेट अउरी महँग खेल बन जाई.\nजगन्नाथ मिश्रा के वर्किंग चेयरमैन बनावल गइल\nपटना के एल एन मिश्रा इंस्टीच्यूट आफ इकानामिक डेवलपमेंट एण्ड सोशल चेंज के कार्यकारी अध्यक्ष बनावल गइल बा. एह पद पर रहत घरी उनका के कैबिनेट मिनिस्टर के सगरी सुविधा दिहल जाई. एह नियुक्ति के पूर्व मुख्यमंत्री जगन्नाथ मिश्रा से नीतीश के बढ़त नजदीकि के संकेत मानल जात बा.\nजार्ज फर्नाण्डिज के पांच जुलाई के अदालत में पेश करे के आदेश\nवयोवृद्ध समाजवादी नेता आ बहुते बीमार जार्ज फर्नाण्डिज के उनकर बीबी लैला कबीर अपना देखरेख में रखले बाड़ी आ उनका से उनुका भाइयनो के नइखी मिले देत. इहाँ तक कि जार्ज के बहुत दिन तक साथे रहे वाली जया जेटली के काल्हु उनका घर में ना घुसे दिहल गइल जहाँ से ऊ आपन सामान ले आवे गइल रही. जार्ज के भाई लोग अदालत में केस कइले बा कि लैला जार्ज के सही देखभाल नइखी करत. अब अदालत आदेश दिहले बा कि जार्ज के पॉच जुलाई का दिने अदालत में हाजिर कइल जाव.\nइयरवा से लागल रही इयरिया पियवा से चोरिया चोरिया ना\nरिजर्व बैंक के निर्देश के हवा निकालत स्टेट बैंक साफ कर दिहलस कि ऊ अपना बड़हन ग्राहकन के पुरनके आधार पर कर्जा देत रही. बहाना ई बनावल गइल बा कि ओह लोग से पहिले से करार बा आ जबले ऊ करार रही तबले ऊ लोग एकर फायदा उठा सकेला. कहे के मतलब कि ओह लोग खातिर बैंक के खजाना पहिलही का तरह कम ब्याज दर पर खुलल रही जबकी आम आदमी अपना छोटको कर्जा खातिर परेशान होत रही. स्टेट बैंक के देखादेखी अब दोसरो बैंक अइसने सर्कुलर जारी कर सकेले.\nभारत के रोहन बोपन्ना आ पाकिस्तान के एशाम अल हक कुरैशी विम्बलडन के युगल क्वार्टर फाइनल में हार के बाहर हो गइल बा. रसिक मिजाज गोल्फर टाइगर वुड्स अपना पत्नी एलिन नार्दीग्रेन के तलाक का एवज में ३५ अरब रुपिया देबे के तइयार हो गइल बाड़े. अब तक के ई सबले महँग तलाक होखी. बाकिर शर्त बा कि एलिन एकरा बाद भर जिनिगी टाइगर का नाजायज संबंधन का बारे में कुछ ना बोलीहें. फीफा वर्ल्ड कप के क्वार्टरफाइनल काल्हु से शुरु होखे जा रहल बा. पहिला मैच में ब्राजील के मुकाबिला नीदरलैण्ड से आ दुसरका में उरुग्वे के मुकाबिला घाना से होखी.\nPrevious Post: मनोज तिवारी का पहल पर भोजपुरी सिनेमाकर्मियन के रेलभाड़ा में छूट\nNext Post: टटका खबर, शुक, २ जुलाई


छात्र संघ चुनाव – टटका खबर\nप्रशासन के सलाह मानत बलिया के तीन गो काॅलेज – कुंवर सिंंह, टीडी, आ सतीश चन्द्र – के छात्र संघ चुनाव एके दिने करावे के फैसला लीहल गइल बा. एह खातिर 18 तारीख के नामांकन होखी आ 27 तारीख के वोट पड़ी. परचा दाखिल करे वाला के चार सौ से ले के पाँच सौ रुपिया\nयूपी में चलत पंचायत चुनाव के दौर खतम होखते छात्र संघन के चुनाव के सीजन शुरु होखे वाला बा. चुनाव का चलते बहुते काम काज रुक जाला आ व्यापार उद्योग पर बहुते खराब असर पड़ेला. छात्र संघन के चुनावो आम आदमी के जीव के जंजाल बन गइल बा. पहिले का जमाना में छात्र संघ के\nसमाजवादी छात्र सभा के प्रदेश अध्यक्ष अतुल प्रधान आजु वाराणसी में पत्रकारन से बतियावत कहलन कि लिंगदोह कमेटी के सिफारिशन में बहते कुछ अझूराइल बा आ ओकरा के सझुरा के समुझावल जरूरी बा. कहलन कि छात्रसभा के एगो प्रतिनिधिमंडल जल्दिए मुख्यमंत्री अखिलेश यादव आ राज्यपाल बी.एल.जोशी से मिल के कही कि एगो कमिटी बना के


साठ गो फिलिमन के रिलीज आ चुनाव में बड़का सितारन के मौजूदगी वाला साल 2014 – Anjoria\nजनवरी 2, 2015 दिनेश यादव, निरहुआ, मनोज तिवारी, रविकिशन, राकेश मिश्र, रानी चटर्जी, रिंकू घोष, विराज भट्ट, हैदर काजमी\nसाल 2014 में भोजपुरी सिनेमा के सितारा लोग राजनीति का मैदान में जम के कूदल. चार गो बड़का सितारा – मनोज तिवारी, रविकिशन, नगमा, आ कुणाल सिंह – एह साल भइल लोकसभा चुनाव में आपन किस्मत आजमावे उतरले बाकिर सफलता मिलल त बस मनोज तिवारी के. मनोज तिवारी भाजपा के टिकट पर उत्तर पूर्वी दिल्ली सीट से जीत के संसद चहुँप गइले बाकिर कांग्रेस के टिकट पर लड़ल बाकी तीनो कलाकार कांग्रेसे का तरह हार के शिकार बन गइले.\nसांसद मनोज तिवारी ओकरा बाद भइल विधानसभा चुनावन में भाजपा के स्टार प्रचारक बन के भाजपा के विजय यात्रा में आपन योगदानो दिहलन.\nसाल 2014 मे रिलीज भइल करीब साठ गो फिलिमन में से पहिला रहल विराज भट्ट आ रिंकू घोष अभिनी ‘इ कईसन प्रथा’. निहाल सिंह के निर्देशन में बनल एह फिलिम के मकर संक्रांति का मौका पर बिहार, उत्तर प्रदेश आ मुंबई में बढ़िया ओपनिंग मिलल बाकिर निर्माता के कवनो खास फायदा ना भेंटाइल.\nएही साल विराज भट्ट के दुसरकी फिलिम ‘कसम वर्दी के’ देखेवालन के अपना ओर खींचलस आ एह फिलिम के निर्देशक दिनेश यादव के एगो पहचान बना दिहलस. कांतिलाल पी मारू के एह फिलिम के बिजनेस मुंबईओ में ठीकठाक रहल.\nआदि शक्ति इंटरटेनमेंट के प्रस्तुति आ दिनेश लाल यादव अभिनीत फिलिम ‘निरहुआ हिन्दुस्तानी’ कामयाबी के इतिहास रच दिहलस.\nसबले खास साल रहल पवन सिंह खातिर. भोजपुरी के बड़का सितारन में शामिल पवन सिंह ला ई साल 2014 सबले खास रहल. एह साल उनकर बिआह हो गइल आ उनुका फिलिमन के जादूओ खूबे चलल.\nबिआह के एलान भोजपुरी सिनेमा के ड्रीम गर्ल रिंकू घोषो के भइल आ सगाई के रस्मो भइल. एकरा साथही रिंकू घोष के फिलिमो कामयाबी का राहे रहली सँ. उनकर ‘नगीना’ आ ‘औरत खिलौना नहीं’ आ ‘खून भरी मांग’ में रिंकू के शानदार जलवा देखे के मिलल.\nएह साल बड़कनो में बड़का सितारा मनोज तिवारी के तीन गो फिलिम – देवरा बड़ा सतावेला, ओैरत खिलौना नहीं, अउर गोबर सिंह – रिलीज भइली सँ. मनोज तिवारी के अभिनय के सभे सराहल.\nभोजपुरी सिनेमा में रियल रंगबाज का नाम से मशहूर हैदर काजमी के फिलिम ‘लड़ाई’ एह साल रिलीज भइल जवना में काजमी के हिरोइन रहली मिस फैमिना नूरी शेख.\nरमाकांत प्रसाद के निर्देशन में बनल ‘प्यार किया तो डरना क्या’ फिलिम से आदि शक्ति इंटरटेनमेंट एह साल राकेश मिश्रा आ पूनम दुबे के जोड़ी परदा पर उतरलस. एह टटका जोड़ी के लोग पसंदो खूब कइल.\nबिहार के विधायक डाक्टर सुनील के फिलिम ‘विलेन’ के बिहार में पसंद कइल गइल.\nबड़का स्टार विनय आनंद के फिलिम ‘मंगलफेरा’ कम बजट में बनल रहे त आपन लागत वसूल लिहलसि.\nअजय कुमार झा के निर्देशन में बने जात बड़हन बजट के फिलिम ‘कभी खुशी कभी गम’, अजय कुमार के निर्देशन में बने वाली ‘लफुआ देवर’ आ रविसिन्हा के निर्देशन में बने जात ‘इंतकाम’ फिलिमन के शानदार मुर्हूत करावल गइल.\nदिनेश यादव के निर्देशन में बनत ‘मर्यादा मंगलसूत्र के’ अउर ‘डोली लेके आजा ए पवन राजा’ के शूटिंग हैदराबाद में शुरु भइल.\nजगदीश शर्मा अपना फिलिम ‘लागी नाही छुटे रामा’ के घोषणा कइलन आ पवन सिंह का साथे एकर शूटिंगो शुरु क दिहलन.\nसाल २०१४ में राकेश मिश्रा के कामयाबी के झंडो गड़ाइल आ उनुकर फिलिम ‘प्यार किया तो डरना क्या’ अउर ‘दिवानगी हद से’ दर्शकन के दिल जीतलस.\nभोजपुरी आयटम नंबरन पर एहू साल डांसिंग क्वीन सीमा सिंह के कब्जा बरकरार रहल आ अधिका फिलिमन में उनुकरे आयटम नंबर शामिल रहल.\nखलनायकी के मैदान में संजय पांडे आपन जादू बरकरार रखलन. खलनायकी के मैदान में नीरज यादवो लमहर छलांग लगवलन एह साल आ मल्टी स्टारर फिलिम ‘हथकड़ी’ से आपन अलगे पहचान बना लिहलन.\nचरित्र अभिनेत्री में किरण यादव के जादू बरकरार रहल.\nविशाल सिंह एह साल अपना फिलिम ‘हथियार’ से रियल एक्शन स्टार बन के उगलन. अलग बात बा कि फिलिम अबहीं रिलीज नइखे भइल.\nकृष्णा कुमार, पुनम दुबे, शिखा मिश्रा, करन यादव के नाम चरचा में रहल.\nसी सी एल का चलते भोजपुरी दबंग टीम छपले रहल चरचा के मैदान. बड़कनो में बड़का स्टार रविकिशन के एह साल बेस्ट एक्टर का अवार्ड आ रानी चटर्जी को बेस्ट अभिनेत्री के अवार्ड मिलल.\nबड़का स्टार विनय आनंद के फिलिम ‘लक्ष्मण रेखा’ के दू गो अवार्ड मिलल.\nदिनेश लाल यादव निरहुआ आ राजीव दिनकर के फिलिम ‘पटना टू पाकिस्तान’ रिलीज का पहिलही चरचा में आ गइल. रविकिशन आपन फिलिम ‘पंडित जी बताई ना बियाह कब होई’ के सिक्वल बनावे के एलान कइलन त निर्देशक रमाकांत प्रसाद अपना कामयाब फिलिम ‘दिवाना’ के सिक्वल के शूटिंग शुरु क दिहलन.\nददरी मेला के समापन पर भोजपुरी गायकी के जलवा\nभोजपुरी सितारन के साल 2014


जिबह आ झटका के राजनीति – बतंगड़ 48 – Anjoria\nजिबह आ झटका के राजनीति – बतंगड़ 48\nअगस्त 14, 2017 जिबह आ झटका के राजनीति, बतंगड़\nसमुझ में नइखे आवत कि अब एह देश के राजनीति कइसे चली. अबहीं ले देश के हिन्दूवन के आ हिन्दुत्व के राजनीति करे वाला जनसंघ-भाजपा में किलर इंस्टिंक्ट ना रहला का चलते सेकुलर गिरोह एह लोग के प्यार से जिबहत रहलें आ ई लोग ओकरा के बरदाश्त करत रहुवे. सेकुलर गिरोह के दाँवपेंच देश के अदालतो सीख लिहली सँ. छह बरीस के लड़िका सरेआम गड़ाँसा ले के बकरी जिबह कर सकेला, बाकिर जन्माष्टमी का दिने नारियल से दही हाँड़ी ना फोड़ सके. दिन में पाँच बेर लाउडस्पीकर चला के अपना लोगन के बोलावल जा सकेला बाकि काँवर ले जात में भजन कीर्तन ना बजावल जा सके. मूर्ति भसान ला तरह तरह के कायदा कानून बनावल गिनावल जा सकेला बाकिर उनुकर जुलुस बेरोकटोक निकले के चाहीं. दिन दुपहरिया भरल चौराहा प कवनो हिन्दू नेता के गतर-गतर काट के मुआ दिहला प कवनो आवाज ना निकले बाकिर एकाधो गो दोसर हत्या हो गइल त आसमान मूड़ी प उठा लीहल जाई.\nई सभकुछ अबहीं ले निर्बाध होत आइल बा बाकिर अब एह प विरोध होखे लागल बा. मोदी शाह के जोड़ी अब खुलेआम झटका वाली राजनीति करे लागल बिया. नोटबन्दी आ करिया कमाई प लगातार होखत चोट का बादो केहू तरह लुका छिपा के दस बीस करोड़ नकदी राखे वालन के परेशान कइल जा रहल बा. आखिर नकदी ना रही त राजनीति कइसे चली. सभकुछ पाक साफ होखे लागी त करप्ट राजनीति सेकुलरिज्म का नाम प गिरोहबन्दी कइसे करि पाई. भाजपा में पहिले कुछ शराफत रहुवे आ नियम कायदा के राजनीति करे में ओकर विश्वास रहत रहुवे. बाकिर जब से मोदी आ शाह के जोड़ी भाजपा का माथ प बइठल बा तबसे एहनी के कवनो कायदा नइखे रहि गइल. चुनाव में कम सीट जीतला का बादो ई जोड़ी आराम से आपन सरकार बनवा लेत बावे. बिहार में महागठबन्हन के मिलल जीत के तहस नहस क के आपन सरकार बनवा लिहलसि ई जोड़ी. सुने में आवत बा कि दूचार दिन भितरे तमिलनाडुओ में अन्नाडीएमके भाजपा का साथे हाथ मिलावे वाली बा.\nपहिले कोढ़िया डेरावे थूक से वाला अन्दाज में भाजपा के अनटचेबुल बना दीहल रहुवे बाकिर अब ईहो फार्मूला काम नइखे कर पावत. लोग शान से भाजपा के हाथ ध लेत बा आ सेकुलर गिरोह देखते रहि जात बा. चिटफंड के धन से सेकुलर राजनीति करे वालन के कवनो दिक्कत ना होत रहुवे बाकिर अब बेटो भतीजा के नाम प करप्शन करे में दिक्कत हो गइल बा. पता ना एह माहौल में माटी-मानुष के राजनीति कइसे आगा चली. मोदी शाह के जोड़ी केन्द्र जीतलसि, अठारह गो राज्य में ओकर सरकार बा, राष्ट्रपति ओकर, लोकसभा स्पीकर ओकर, उपराष्ट्रपतिओ ओकरे होखे जात बा आ राज्यसभा के चेयरमैनिओ तब ओकरे हो जाई. एकरा बावजूद राज्यसभा के एगो सीट ला अइसन घेराबन्दी कइल जा रहल बा.\nहद त ई हो गइल बा कि अब मीडियो में एह लोग के पक्षधर हो गइल बाड़ें. सोनिया गाँधी के नाम लेबे के हाल फिलहाल ले कवनो एंकर के बेवत ना रहुवे बाकिर अब खुलेआम उनुकर नाम ले के उनुका प सवाल उठावल जाए लागल बा. सोशल मीडिया अबहीं ले मेनस्ट्रीम मीडिया (एमएसएम) प सवाल उठावत रहल. अब एमएसएमों में दू फाँक हो गइल बा. उफर पड़ो रिपब्लिक टीवी वाला अरनब के जे लुटीयन मीडिया कहि कहि के लूट का धन प पलात पोसात मीडिया के लगंटा-उघार करे में लाग गइल बा. समय आ गइल बा कि देश में करप्शन के राजनीति करे वाला आपन आपसी झगड़ा छोड़ि के एकजुट होखसु आ मोदी शाह के अश्वमेधी घोड़ा के लगाम थाम लेसु. ना त बाद में केहु कफनो ओढ़ावे वाला ना रहि जाई.\n(6 अगस्त 2017 तारीख के समाज्ञा अखबार में अँजोर भइल)\nखलील खाँ बहुते दिन फाख्ता उड़ा लिहलन – बतंगड़ 49


खबर भोजपुरी में (बुध,3दिसंबर 2014) – टटका खबर\nखबर भोजपुरी में (बुध,3दिसंबर 2014)\nअनिल कुमार सिन्हा के नयका सीबीआई डायरेक्टर चुनल गइल.\n(मंगल2दिसंबर के खबर)\nपीएम मोदी का आवास पर भइल चयन समिति के बइठक में बिहार कैडर के अनिल कुमार सिन्हा के नयका सीबीआई डायरेक्टर चुनल गइल. एह बइठक में पीएम मोदी के अलावा सु्प्रीम कोर्ट के मुख्य न्यायाधीश एच एल दत्तू आ लोकसभा में सबले बड़का विपक्षी दल कांग्रेस के नेता मलिकार्जुन खड़गे शामिल रहलन. अनिल कुमार सिन्हा बुध का दिने आपन काम सम्हरीहे. अनिल कुमार एहसे पहिले केन्द्रीय सतर्कता आयोग के अतिरिक्त सचिव रह चुकल बाड़न.\nछपरा बलिया का बीच बकुलहा टीसन का लगे बनल डायवर्सन पर गेंहू लदाइल मालगाड़ी पटरी से उतर गइल जवना चलते घंटनो एह रूट पर रेल गाड़ी ना चल पवली स. एह रुट में एके गो रेल लाइन रहला का चलते दुनू ओर के रेल गाड़ी ना चल पावल. कुछेक के दोसरा रूट से चलावल गइल जवना का बाद बलिया में इंतजार करत यात्री तिकवते रह गइल. कुछ लोग के टिकट त वापिस हो गइल बाकिर तत्काल आ इंटरनेट से टिकट लेबे वालन के बहुते फजीहत झेले के पड़ल.\nपश्चिम चंपारण के सिकरपुर पुलिस नरकटियागंज तेंपू स्टैंड का लगे से तीन गो तस्करन के बीस लाख रुपिया के चरस संगे गिरफ्तार कर लिहलसि.\nमंगल का दिने सिवान जिला के जीरादेई टीसन का लगे एगो मेहरारू ट्रेन से कटा के मर गइल.\nआपन कर्जा चुकावे आ सहाराश्री सुब्रत राय के जमानत करवावे खातिर सु्परीम कोर्ट सहारा ग्रुप के आपन चार गो संपति बेचे के इजाजत दे दिहलसि. सहारा समूह गुड़गांव, जोधपुर, वाशी आ पुणे के आपन जमीन बेचे सकेले.\nफुटबाल के सुपर लीग का मैच में मंगल का दिने दिल्ली डायनामोज आ एटलेटिको डी कोलकाता के बीच कवनो टीम गोल ना कर पवलसि आ मैच बरोबरी पर छूटल.\nमंगल का दिने दुसरका दौर के चुनाव ला जम्मू कश्मीर में 71 फीसदी आ झारखंड में 65 फीसदी मतदान होखे के खबर बा.\nमंगल का दिने घोसित रिजर्व बैंक के नयको मौद्रिक नीति में ब्याज दर घटावे के बात ना कहल गइल. संकेत दिहल गइल बा कि अगिला साल फरवरी में ब्याज दर घटावे पर सोचल जाई. एहसे निराश हो के मंंगल का दिने एक बेर फेरू बाजार टूटल आ सेंसेक्स 116 अंक नीचे गिर के 28,444 पर आ निफ्टी 31 अंक गिर के 8,524 पर बंद भइल. मंगल का दिने सोना के दाम में जोरदार तेजी देखे के मिलल आ हर दस ग्राम सोना के दाम 840 रुपिया बढ़ गइल.\nपेट्रोल, डीजल के लगातार गिरत दाम का बीच में केन्द्र सरकार मंगल का दिने पेट्रोल आ डीजल पर उत्पाद शुल्क, पेट्रोल पर प्रति लीटर 2.25 रुपिया आ डीजल पर प्रति लीटर एक रुपिया, बढ़ा दिहलसि. एह बढ़ोतरी के आम आदमी पर कवनो असर ना पड़ी आ तेल कंपनी एह बढ़ोतरी के अपने उठा लिहें.\nविपक्ष के हरामजादा कहे वाला अपना बयान पर हंगामा होखला का बाद केन्द्रीय मंत्री साध्वी निरंजन ज्योति लोकसभा आ राज्यसभा दुनू जगहा माफी मँगली. लोकसभा में त ओकरा बाद काम काज सुचारु हो गइल बाकिर राज्यसभा में आपन बड़हन गिनिती के फायदा उठावत विपक्ष राज्यसभा ना चले दिहलसि. ई उहे राज्यसभा आ मीडिया ह जवन ओवैसी के पन्द्रह मिनट में सगरी हिन्दुवन के मार डाले वाला बयान पर चुप्पी साध लेले रहुवे. इगाली गलौज के ई कवनो पहिला नमूना ना रहल बाकिर सभे जुट गइल बा साध्वी निरंजन ज्योति के घेरे ला.\nबॉलीवुड गायक कुमार सानू मंगल का दिने दिल्ली में एगो कार्यक्रम में भाजपा में शामिल हो गइलन. सानू कहलन कि ऊ राजनीति में गरीबन ला काम करीहें.\nमंगल का दिने परमाणु हथियार ले जा सके वाला आ 4,000 किलोमीटर तक सतह से सतह पर मार कर सके वाला मिसाइल अग्नि-4 के ओडिशा में रक्षा तट से परीक्षण सफल हो गइल.\nकनाडा के नियाग्रा फॉल्स में होखत विश्व महिला स्क्वाश प्रतियोगिता में भारत की महिला स्क्वॉश टीम सोमार का दिने अपना ग्रुप मुकाबला में हांगकांग से हार गइल.


मुंबई में पाखी का जलवा – Anjoria\nसिनेमा भोजपुरी के नं. 1 अदाकारा पाखी हेगड़े के जलवा एह घरी मुंबई में देखे लायक बा. उनुकर हालिया रिलीज फिलिम ‘‘भईया हमार दयावान’’ मुंबई के दू दर्जन से बेसी सिनेमा घर में धमाल मचावत बावे. एह फिलिम में पाखी के टॉम बॉय लुक दर्शकन के बहुते भावत बा. दोसरे एह फिलिम में पहिला बेर पाखी आ मनोज तिवारी के जोड़ी बनावल गइल बा आ ओकरे के दर्शक पसंद करत बाड़े.\nअसलम शेख निर्देशित एह फिल्म के सफलता से पाखी हेगडे बहुते उत्साहित बाड़ी आ दर्शकन के धन्यवाद भेजत बाड़ी.


बिहार आ यूपी मिला के तीन गो लोकसभा सीट आ बिहार विधानसभा के दू गो सीटन ला भोटिंग शुरू – टटका खबर\nबिहार आ यूपी मिला के तीन गो लोकसभा सीट आ बिहार विधानसभा के दू गो सीटन ला भोटिंग शुरू\nलखनऊ आ पटना, 11 मार्च (वार्ता) बिहार में लोकसभा के अररिया सीट आ विधानसभा के दू गो सीटन – जहानाबाद आ भभुआ – पर आ यूपी के – गोरखपुर आ फूलपुर – लोकसभा सीटन पर आजु करावल जा रहल भोटिंग सबेरे सात बजो से शुरू हो गइल बा.\nइलाहाबाद से खबर मिलत बा कि बूथ पर मतदातन के रूझान बहुते कम लउकत बा. शायदे कहीं लमहर कतार लउकत बा. हँ कतहीं से कवनो खराब खबर सुने के नइखे मिलल. मतदान शुरु होखत घरी एकाध जगहा से इलेक्ट्रानिक वोटिंग मशीन के गड़बड़ी देखे के मिलल जवना के समय रहते ठीक करा लीहल गइल. हँ भभुआ में ऊवीएम का खराबी का चलते देर ला मतदान शुरु ना हो पावल.\nफूलपुर से खबर बा कि एक बजे ले करीब 19.2 फीसदी भोट डालल गइल बा. गोरखपुर आ फूलपुर से 11 बजो ले करीब 15 फीसदी भोटिंग के खबर बा.\nसमाजवादी गोल (सपा) के अध्यक्ष अखिलेश यादव के कहना बा कि यूपी के गोरखपुर आ फूलपुर लोकसभा सीट के उपचुनाव में चउँकावे वाला परिणाम आवे जा रहल बा. त मुख्यमंत्री योगी आदित्यनाथ के कहना बा कि सपा बसपा गठजोड़ भाजपा के विजयरथ के ना रोक पाई.\nTags: अररिया, गोरखपुर, जहानाबाद, फऊलपुर, भभुआ\nभभुआ से भाजपा आ जहानाबाद से राजद जीतल


बतकुच्चन – ९७ – Anjoria\nFeb 13, 2013 बतकुच्चन\nमन में एगो सवाल उठल बा कि पोसल आ पोसुआ में फरक होला कि ना? आ होला त का फरक होला. सवाल एह से उठल कि आजु चारो ओर पोसल आ पोसुआ लोग के भरमार हो गइल बा. केहू अपना चेला चाटी के पोसत बा त कुछ चेला चाटी पोसुआ होखत जात बाड़ें. अब देखीं केहू केहू के पोसे त ओहसे कवनो विरोध के जरूरत नइखे. आ लोग बाग त अपना बाल बच्चा, घर परिवार के, जन बनिहार के हमेशा से पोसत आइल बाड़े आ एहमें कवनो बुराई नइखे. बुराई बा त पोसुआ बनला से. आ जान जाईं कि पोसुआ बनावल ना जाला लोग खुद बखुद पोसुआ बन जाला. एक जमाना भइल जब दुनिया से दास प्रथा, गुलाम प्रथा कें नाजायज बता के खतम कर दिहल गइल. दास भा गुलाम जबरिया बनावल जात रहे. दास भा गुलाम बनल ओह गुलामन के मरजी कबो ना रहत रहे. ऊ त बस अपना मजबूरी में दास बन जात रहलें. बाकिर आजु खात पियत, पढ़ल लिखल समूझदार लोगो में पोसुआ बने के होड़ लागल बा. लोग बतावे में लागल बा कि सबले बड़का पोसुआ हम हईं राउर. आ ई पोसुआ आजु समाज के हर वर्ग में मिल जइहें. आफिस में बास के पोसुआ, मीडिया में केहू संपादक के पोसुआ त केहू मालिक के, आ बहुते सारा लोग सरकार के पोसुआ बन गइल बाड़ें.\nपहिले का जमाना में गुलाम बनत रहले गरीब आ मजबूर आपन पेट चलावे खातिर. बाकिर आजु के पोसुअन का सोझा एह तरह के कवनो मजबूरी नइखे. ऊ कुछ धन, कूछ भाव का फेर में पोसुआ बनल बाड़न. अब देखीं पोसेवाला एह ला ना पोसे कि पोसाएवाला ओकर पोसुआ बन के रही. ऊ त बस आपन जिम्मेदारी, आपन कर्तव्य पूरा करे ला अपना पर आश्रित आदमी के पालन पोषण करे के काम ऊ हँस के करे भा रो के बाकिर पोसाई से अलग ना होखे. एह पोसे में पोसे वाला के कवनो तात्कालिक लोभ लालच ना रहेला. हँ घर परिवार, बाल बच्चा, जन बनिहार के पाल पोस के ओकरो के काम लाएक बनावे के तमन्ना जरूर रहेला. बाकिर पोसुआ बन जाए वाला आदमी सामने वाला के एक तरह से मजबुर करे ला कि ऊ ओकरा के पोसे पाले. एहिजा पोसुआ गुलाम नइखे, ऊ त असल में शोषक बा. ओकरा पर कवनो मजबूरी नइखे, ऊ त अपना उपर वाला के मजबूर करे में लागल बा. पोसुआ के हरकत से, काम से पोसे वाला के कवनो फायदा हो जाव त ऊ अलग बात बा, पोसुआ त बस अपना फायदा ला पोसुआ बनल बा. पोसल खातिर पोसे वाला खास होला जबकि पोसुआ अपना के पोसेवाला के खास बनावे बतावे में लागल रहेला. एह तरह से गुलाम भा दास के सम्मानित नजर से देखीं त देखीं बाकिर पोसुआ से सावधान रहीं. ओकरा से सहानुभूति राखब त उहे हाल हो जाई जवन बस ट्रक का पीछे लिखल भेंटा जाला कि “लटकले त गइले बेटा.” दोसरे पोसल खाली जीवे जन्तु के ना जाला विचारो के पोसल जाला. चीझो बतुस के पोसल जाला बाकिर विचार भा चीज बतु्स पोसुआ ना बने. कहल गइल बा कि बिलाई कबो पोस ना माने, कुकुर जरूर पोस मानेला आ एही से ओकरा के आदमी के सबले बढ़िया दोस्त कहल जाला पश्चिमी समाज में. हालांकि पोसुआ के सबसे बढ़िया नमूना कुकुरे होलें. मुँह उठवले, जीभ निकलले, लार टपकावत, दुम हिलावत ऊ अपना मालिक के तिकवत रहेला. गाय, बैल, घोड़ा,गदहा में एह तरह के पोसुआपन देखे के ना मिले. हँ उहो अपना पोसेवाला के देख खुश जरूर हो जालें आ आपन खुशी कवनो ना कवनो तरीका से देखावे लागेले बाकिर ऊ सहज होला दिखावटी ना.\nOne thought on “बतकुच्चन – ९७”\nबहुते नीमन अउर वैचारिक, यथार्थ बतकही…वइसे आजकल हमरी घर (देस) में पुसुआ खटमलन के बहार हो गइल बा..अउर इ खटमल निफिकिर होके चूस रहल बाने सन…ए कुल के भारत के इतिहास पता बा…..मुट्टीभर, मुगल, अंगरेज आदि कुल के चूसल ए कुल के इयाद बा….ए कुल के इहो पता बा की भारतीय जनता के कठिनाई (हर परकार की) में जीए के आदत बा…भारतीय गमाइल रहल ही प्रभु के सच्चा सेवा समझेने…त केतनो रकत पियल जाई केहू पूछे ना आई..अउर अगर केहू अइबो करी त ओ हू के अपनी में सामिल क लेहल जाई।। जय हिंद।


भोजपुरिया परदा पर छाये का तइयारी में पंकज केसरी – Anjoria\nभोजपुरिया परदा पर छाये का तइयारी में पंकज केसरी\nअप्रैल 12, 2010 पंकज केसरी\nभोजपुरी सिनेमा के स्टार पंकज केसरी अब भोजपुरिया परदा छाप लेबे के तइयार बाड़न. उनका पूरा यकीन बा कि उनकर आवे वाली फिलिमन के सफलता का साथे ऊ दर्शकन का दिलो दिमाग में आपन जगह बना लीहें. एह साल उनकर आवे वाली फिल्मन में पहिलका होखी द ग्रेट हीरो हीरालाल जवना में उनकर नायिका बाड़ी हॉट गर्ल मोनालिसा.\nओकरा बाद आई मेरा बलमा छैल छबीला जवना में पंकज के नायिका बाड़ी स्टार अदाकारा रानी चटर्जी. इहे जोड़ी फेर नजर आई अनूप जलोटा के फिल्म तेजाब में, जवना में अनारा गुप्तो बाड़ी.\nअजय श्रीवास्तव निर्देशित फिल्म नथुनिये पे गोली मारे में पंकज के नायिका बाड़ी गुंजन पंत. पंकज के कई गो फिलिम फ्लोरो पर बाड़ी सँ जवना में जुदाई, त्रिनेत्र, रिक्शावाला आई लव यू, जीजा जी की जय हो, साँवरिया तोहेस लागी कैसी ये लगन, लागल प्रेम रोग वगैरह.\nपंकज केसरी के सम्मानित कइल गइल


भारत रत्न बिस्मिल्लाह खां के 102वीं जयंती मनावल गइल – टटका खबर\nवाराणसी आ बक्सर, 21 मार्च (वार्ता). भारत रत्न उस्ताद मरहूम बिस्मिल्लाह खां के 102वीं जयंती पर आजु उनुका कर्मभूमि वाराणसी में उनुका के याद कइल गइल. एह कार्यक्रम में फातमान दरगाह में उनुका मकबरा पर परिवार आ नाते-रिश्तेदारन के अलावहु बहुते संगीत प्रेमी उनुका के आपन श्रद्धासुमन अर्पित कइलें.\nसंगीत के आपन धर्म माने वाला शहनाई के बेताज बादशाह के याद में संगीत नाटक अकादमी का ओर से सनातन धर्म इंटर कॉलेज में संगीत संध्या के आयोजन किल गइल. जवना में उनुकर बेटा नाजिम हुसैन समेत अनेके कलाकार शामिल भइलें.\nजाने जोग बा कि बिस्मिल्लाह खां के जनम बिहार के डुमरांव के ठठेरी बाजार में 21 मार्च 1916 का दिने पैगम्बर खां आ मिट्ठन बाई किहाँ भइल रहे. पैगम्बर खाँ डुमरांव रियासत के महाराजा केशव प्रसाद सिंह के दरबार में शहनाई बजावल रहलें.\nबचपने में बिस्मिल्लाह खाँ वाराणसी आ गइलें आ एकरे के आपन कर्मभूमि बना लिहलें. लइकाईंए से ऊ अपना मामा अली बख्श ‘विलायती’ से शहनाई बजावल सीखे लागल रहलें. अली बख्श काशी विश्वनाथ मंदिर में शहनाई वादन के काम करत रहलें.\nउत्तर प्रदेश, बिहार, भोजपुरी पट्टी


Holi has great significance in Bhojpuri region during this time romance is at its peak in people Bhojpuri Special: फगुनी सरसराहट में उठे करेजवा में हूक, बढ़े लागेला अजबे रोमांस – News18 Hindi\nBhojpuri Special: फगुनी सरसराहट में उठे करेजवा में हूक, बढ़े लागेला अजबे रोमांस\nहकीकत में फागुन के आवे में अबहीं भले कुछु दिन के देर बा, बाकिर पछुआ हवा धीरे-धीरे चले लागल बा. तीसी, सरसों, रहरि के फूल के सुगंध आ आम-लीची के मोंजरि के मातल गंध से सनल फगुनहट सरसराहट से भोजपुरिया समाज में बउरहटि के संकेत मिले लागल बा.\nLast Updated : February 19, 2021, 22:26 IST\nजइसे-जइसे फगुनाहट सरसराए लागेला, भोजपुरी माहौल में अजबे रोमांस बढ़े लागेला. चूंकि भोजपुरिया समाज प्रमुखत: खेती-किसानी वाला समाज रहल बा, एह वजह से इहां के लोगनि के रोजी-रोटी खातिर आपन गांव-गिरांव छोड़े के लंबा इतिहास रहल बा. रोजी-रोटी के चक्करघिन्नी में इहवां के लोग सैकड़ों साल से आपन जरि-सोरि छोड़े के मजबूर रहल बा. चूंकि अंगरेजी जमाना में बंगाल रोजी-रोजगार के बड़का केंद्र रहे, त लोगनि के पनाह ओहि जे ढेर मिलत रहे. एहि वजह से भोजपुरिया लोकरंग में जवन बिरह बा, ओह में कलकता आ बंगाल के ढेरे चर्चा बा…\nहकीकत में फागुन के आवे में अबहीं भले कुछु दिन के देर बा, बाकिर पछुआ हवा धीरे-धीरे चले लागल बा. तीसी, सरसों, रहरि के फूल के सुगंध आ आम-लीची के मोंजरि के मातल गंध से सनल फगुनहट सरसराहट से भोजपुरिया समाज में बउरहटि के संकेत मिले लागल बा. अइसे में चौराहा-चट्टी पर भोजपुरिया बिरहिन के दरद से भरल गानन के शुरूआत हो गइल बा. ओहि में से एगो गीत बा…\nलागल झुलनिया के धक्का\nबलम कलकत्ता निकलि गइले\nपिया-पिया कहि पीयर भइनी\nजइसे बिरिछ के पत्ता,\nबलम कलकत्ता निकलि गइले..\nएक तरफ फगुआ के इंतजार बढ़ि गइल बा. जेकर कोरोना काल में जइसे-तइसे जल्दीबाजी में बियाह भइल रहल हा, ऊ नवकि कनिया आपन सइंया के मन ही मने बाट जोहतारी. उनुकर ई दरद रोज दुपहरिया के अंगना में आवेवाली बड़की माई समझतारी. ऊ ओलवारे कनिया के एह चिंता के जतावतो बाड़ी. ई सुनि-सुनि के कनिया के अंदर मीठ-मीठ दरद उठता. उनुका ई चर्चा निमनो लागता. बाकिर लाजे-लिहाजे खुलि के बोलि नइखी पावत.\nकोरोना के चलते ननदी के कॉलेज जाए के नइखे परत. सबेरे चाह-पानी पी के ऊ महल्ला में निकले ले त एगारह-बारह बजे घरे लवटे ले. जब लवटे ले त भउजाई के जुबाने से चिंऊटी काटेले, मोका पाइ के भाई के नाम पर भउजाई के ओलवारे मजा लेले. अइसे में कनिया अगर ई सोचे लागे त बेजाइं ना कहाई. अइसन मोका पर नवकी बहुरिया के करेजा में जवन दरद उठेला, ओह के लोकरंग में कुछु अइसन शब्द मिलल बा…\nफागुन के आइल बहार हो बलमुआ,\nछोड़ि द नोकरिया घरे आव.\nघरहिं खिअइबो तोहे पूड़ी-मिठइया,\nबलमु घरे आव.\nऊपर से तोहके सेजिया सुताइब,\nहीक भरि जिअब लहालोट हो,\nबलमुआ छोड़ि द नोकरिया,\nछोड़ द नोकरिया घरे आव..\nइहे मोका ह, जब आम के मोजरि के बीच से अचानक चिहुकला नियर कोइलरि बोले लागेले. कोइलर के ई बोली जहां लइका-बच्चन खातिर ठिठोली के जरिया बनि जाले, उहां नवकी कनिया के करेजा में हूक के कारण बनि जाले. रहल-सहल कसरि निकालि देले टोला-पड़ोसा के ईया-दादी के ओलवार बोली, दुआरे से मजा लेत देवर के रसीली बानी आ ननदी के ठिठोली. अइसे में जिया ना जरी ता का होई. नवकी कनिया अगर कलकत्ता पर मने-मने खीसि ना निकलिहें त का करिहें. हालांकि कलकता वाली खीसि तब ठंढा जाई, जब पिया जी उहां से लवटिहें आ साड़ी, लिपिस्टिक, आलता आ पाउडर लेके अइहें. ओइसे त अब आलता के जमाना नइखे. बाकिर कुछु साल पहिले ले बंगाल के आलता के बहुते चालान रहे. जब सोहागिन लोग आपना एड़ी- गोड़ के किनारे आलाता लगइहें त ओकर चटख रंगे देखि के कई लोगन के करेजा जइसे बइठि जात रहे. बहरहाल अभी त कनिया के कोइलरि के बोलिए गोली नियर लागतिया…\nलागेला करेजवा में गोली हो,\nसुनि कोइलर के बोली…\nछलकि-छलकि जाला रस के गगरिया…\nचलल दुलुम भइले रहिया डगरिया…\nजहं-तहं करेला ठिठोली हो, नवछंटियन के टोली….\nभरि-भरि के मारे देवरा फिचुकारी…\nभींजि के लथपथ हो गइले साड़ी…\nमसकि गइल हमार चोली हो, कइसे खेलीं होली…\nझिरी-झिरी बहेला बेयार मधुआइल…\nकुफुरेला जीव मोर पियवा न आइल…\nदुअरा लगाइल केहू डोली हो, जइसे उड़नखटोली…\nकोइलरि की बोली से परेशान कनिया के टीस तबे कम होई, जब संइयां लवटि के अइहें.. तब ले कनिया मन ही मन सइयां के यादि कइके कबो हंसि के रहि जइहें त कबो दुखा जइहें. ओइसे अब कनिया के पाले मोबाइल फोन बा. एह फोन में थ्री जी भा फोर जी कनेक्शन बा. जब मोका लागी त वीडियो कॉल कइके बतिया लिहें आ शिकवा-शिकायत भरि दिहें. एह खातिर उनुका तनी एकांत चाहीं, नाहीं वीडियो काल पर आपाना घर के लइका के देखि के लोगे जियल मुसकिल कई दी. तब ले कनिया के पाले एके उपाय बा, बड़की दीदिया चाहे माई से वीडियो काल पर बतियावसु, साल भर के भइल भतीजा के मांह बनि के चलतु वीडियो पर देखसु. जब ले ई करिहें, तब ले सांझि त होइए जाई, फेरू आंगाना गुलजार हो जाई. देवर के बोली आ ननदि के ठिठोली शुरू हो जाई… (लेखक उमेश चतुर्वेदी वरिष्ठ पत्रकार हैं.)\nBhojpuri Bhojpuri News Holi 2021 Kolkata UP झारखंड भोजपुरी भोजपुरी न्यूज रांची वाराणसी


रविकिशन के जन्म दिन आ दोसर फिल्मी खबर – Anjoria\nजुलाई 26, 2010 जरा देब दुनिया, रविकिशन, हम हईं मुन्ना भईया\nरवि किशन आपन जन्म दिन सोमनाथ मंदिर में मनवलन\nभोजपुरी फिल्मन के सदाबहार सुपर स्टार रविकिशन पिछला शनिवार १७ जुलाई के आपन जन्मदिन गुजरात के सोमनाथ मंदिर में मनवलन. आजकल ऊ गुजरात के एतिहासिक जूनागढ़ में अपना फिल्म के शूटिंग करत बाड़े. उनका जन्मदिन के मौका पर उनकर पूरा परिवार उनका साथही रहे.\nशनिचर के सबेरे सबसे पहिले मंदिर जाके पूजा अर्चना कइलन. बाबा सोमनाथ के आशीर्वाद लिहला का बादे ऊ शूटिंग शुरू कइले. रवि किशन खातिर ई जन्म दिन बहुते खास रहल. काहे कि जन्म दिन का ठीक एक दिन पहिले रिलीज़ भइल उनकर फिल्म जरा देब दुनिया तोहरा प्यार में बिहार में रिलीज़ भइल त ओकरा एतिहासिक शुरुआत मिलल.\nलमहर अरसा बाद बिहार का सिनेमाघरन में कवनो फिल्म के चारो शो हाउस फुल रहल बा. एहसे एक हफ्ता पहिले रिलीज़ भइल उनकर फिल्म सत्यमेव जयते सफलता के परचम लहरावत बिया. रविकिशन के एगो अउरी फिल्म बलिदान बिहार के दू दर्ज़न सिनेमाघर में अबहियो चलत बिया.\nअपना जन्मदिन के मौके पर रविकिशन कहलन कि भगवान से उनकर इहे प्रार्थना बा कि ताजीवन अपना प्रशंसकन के मनोरंजन करत रहसु.\nमुंबई में धूमधाम से भइल मुन्ना भईया के प्रीमियर\nहम हईं मुन्ना भईया के प्रीमियर शो हालही में मुंबई में करावल गइल त सबेरही से दर्शकन के लाइन लाग गइल रहुवे. थियेटर के फूल माला से सजावल गइल रहे आ फिल्म के नायक नायिका सुशील सिंह आ अनारा गुप्ता दर्शकन के उत्साह बढ़ावे खातिर मौजूद रहे लोग.\nजरा देब दुनिया तोहरा प्यार में के प्रीमियर शो पटना में\nदस गो गाना, पांच गो रोमांचक मारधाड़, पारिवारिक खींचातानी, प्रेम के रस भरल गुदगुदा देबे वाला दृश्य, मजेदार कामेडी, डिजिटल तकनीक से बने वाली पहिलकी भोजपुरी फिल्म जवन कॉन्स फिल्म फेस्टिवल तक में देखावल गइल, ओह जरा देब दुनिया तोहरा प्यार में के प्रीमियर शो पिछला दिने पटना में करावल गइल. एह फिल्म में रविकिशन, शिखा, आ अवधेश मिश्रा खास भूमिका में बाड़न. फिल्म के गाना, खास कर के गवने के पहली रतिया आ मुर्गी जवानी, त पहिलही हिट हो चुकल बाड़ी स. फिल्म के ३० गो सिनेमाघरन में एकसाथ रिलीज कइल गइल बा.\nपूरा खबर पढ़े खातिर सिने भोजपुरी डॉटकॉम पर जाईं


डाक विभाग के नांव बदलल जाउ – Anjoria\nNov 23, 2012 भोजपुरी, लस्टम पस्टम\nबाबा लस्टमानंद कलकत्ता अइले. उहां उनकर नाती नोकरी करत रहे. ओकरा बगल में एगो आदमी रहे , बेचारा मजदूर. अपने ओर के. ओकर बाप बाबा के परिचित. बड़ा चिंता में रहे. सुनलस कि बाबा आइल बाड़े त भेंट करे चलि आइल. ओकरा देखते बाबा खिसिया गइले, तोर माई मू गइल पइसा के बिना आ तें एहिजा गुलछरा उड़ावऽतारे. ऊ बेचारा रोए लगलस. बतवलस कि माई के बेमारी में पांच हजार रुपिया भेजले रहनी. माई ऊपर चहुंप गइल लेकिन रुपिया ना पहुंचल. अब ओकरा लेवे खातिर रोज जातानी. एकदम भिखमंगा के हाल हो गइल बा. लेकिन पइसा नइखे मिलत. रोज चक्कर काटऽतानी. जानऽतारऽ बाबा? ऊहां जे बाबू बइठल बा ऊ कहऽता कि ‘बेफालतू जन बोलऽ , ई डिपाट एकदम उत्कृष्ट सेवा खातिर मशहूर बा.’ तहार माई ऊपर चलि गइली त का, डाकपिउन उनकर पता जोहे ऊपर गइल होई, अब अनजान रस्ता बा, ओहिजा जाए आवहू में टैम लागी. जोहहू में टाएम लागी. लेकिन घबरइहऽ जन, एकदम तहरा महतारी के लगे रुपिया चहुंप जरूर जाई.\nदोसरा दिने ऊ बाबा लस्टमानंद के ले के डाकघर गइल. ओकरा देखते डाकबाबू लगले चिलाये. चलि अइलऽ. पइसा मांग मांग के हरान क दिहले बाड़ऽ. ऊ बेचारा मजदूर कहलस, बाबू हमार गति त एकदम भिखमंगा के हो गइल बा. डाकबाबू भड़क गइले. कहले, देखत नइखऽ हम तहरो से बड़हन भिखमंगा भ गइल बानी. सुबेरे से सांझ ले घिघिआनी, लोग से दांत चियारेनी कि कुछ द लोगिन. ना त फाइले के नांव पर द. लेकिन केहु नइखे देवे वाला. ऐने सब काउंटर बुक बा. सांझ के सबके पइसा बान्हल बा. अगर ना देहल त खैर नइखे. तहरा जे काम करवाये होखो त पाकिट ढील करऽ. ना त दऊरत रहऽ. अब बाबा से सहाइल ना. कहले, तूं भाई बेईमानी करऽ तारऽ. एह पर डाकबाबू ठठा के हंसले. कहले, ऊ जमाना गइल जब इमानदारी सर्वोत्तम नीति कहात रहे. हमरे एरियर के पइसा फंसल बा. दू हाली के इशोरेंस के पइसा नइखे मिलत. हम का करीं. ऊ लोग उहां से थाना में आइल कि ओहिजा कम्पलेन कइल जाई , लेकिन ओहिजा तैनात दरोगा कहलस कि बेपइसा के कम्पलेन ना लिखी आ कम्पलेन ना होई त जांच कइसे होई? अब बाबा आ मजदूर के आंखि खुल चुकल रहे. ऊ लोग पइसा ना दी. पइसा हार जा. बाबा ओहिजा से गांव लवट के अइले आ एगो अखबार के सम्पादक जी के लिखले कि, जइसे लोग आज काल ‘राम के रामा, आ कृष्ण के कृष्णा आ अशोक के अशोका कहल जाता ओसही डाक विभाग के डाका विभाग कहल जाऊ.’


एकजुटता के कमी – Anjoria\nअप्रैल 27, 2015 भोजपुरी, मनोज तिवारी, रवि किशन, सिनेमा\n– प्रिंस रितुराज दुबे\nसबसे बड़हन सवाल ई बा कि कतना लोग आपन माईभासा (भोजपुरी) ला एकजुट बा.\nकतना लोग के आपन अस्तित्व से मतलब बा, चाहे कतना लोग ई कह के निकल जाला कि एकरा फेरा में पड़ के कउनो खाए के मिले वाला बा. अगर इहे बात झारखण्ड में रहे वाला बंगाली सोचले रहीतें त आज झारखण्ड के दूसरा भासा में उर्दू के साथे साथ बंगला ना शामिल भइल रहीत. भोजपुरी भासा भासी से बहुत कम लोग बा बंगला बोले वाला झारखण्ड में.\nएकरा बावजुदो बंगाली लोग के एकजुटता के नतीजा ह कि आपन आन्दोलन चला के बंगला के झारखण्ड के दूसरा भासा के दर्जा दिआ दीहल लोग. एही बात के कमी बा हमनी भोजपुरी भासा भासी, यूपी, झारखण्ड, बिहार का लोग में. हमनी का एह बात के नकार नइखीं सकत.\nपाकिस्तान आ बंगलादेस के मुद्दा देखल जाव त इहे बात सामने आवता कि बंगाली मुसलमान के एकजुटता का चलते आज बंगला देश अलगा देस बा, पाकिस्तान से हट के.\nभारत से अलगा होखला के बाद पाकिस्तान में बगंला भासा के महत्व न दीहल जात रहे. पाकिस्तान सरकार के कहनाम रहे कि मुसलमान के खाली उर्दू लेके चले होई आ इहे बात पूर्वी पाकिस्तान (बंगाली मुसलमान) के ठीक ना लागल. ओह लोग के कहनाम रहे कि ओहनी के मातृभाषा बंगला ह आ पाकिस्तान में उर्दू का साथही बंगलो के महत्व देबे होई. बाकिर पाकिस्तान एकरा के ना मनलस आ बंगाली मुसलमान आखिरकार आपन अलगा देश बना के रहलन. ।आज उनकर अलगा पहचान बा.\nएगो वेबसाइट के जरिये हमरा ई पता चलल कि भोजपुरी के सह भासा मगहिए से बंगला भासा के जनम भइल. जब मगही से बंगला निकलल त बंगला कईथी लिपि में लिखल जात रहे. बाद में बंगला के आपन अलगा लिपि बनावल गइल आ आज शान से पश्चिम बंगाल अउर बंगलादेस में बंगला आपन परचम लहरावता.\nबाकिर अफ़सोस के बात इ बा कि भोजपुरी भासा भासी के एतना बड़हन तादाद होला के बावजूदो भोजपुरी के ओकर आपन पहचान ना मिल पावल. एकर सबले बड़हन दोसी झारखण्ड, यूपी, बिहार के लोग बा जे आपन पहचान के पहचान नइखे पावत. एतना बड संख्या में बिधायक आ संसद भोजपुरी भासा भासी क्षेत्र में बा लोग एकरा बावजूद भोजपुरी के अस्तित्व के बारे में कबो आवाज नइखे उठवले लोग.\nफिल्म इंडस्ट्री भोजपुरी भासा के लोग तक पहुचावे में मुख्य भूमिका निभवले बा. आ भोजपुरी सिनेमा के अभिनेता आ गायक रहल मनोज तिवारी मृदुल के एह दिसाई अहम भूमिका बा. अब मनोज जी दिल्ली में सांसद बन गइल बाड़े. एकरा से उनसे कुछ जादे आस बा कि भोजपुरी के सन्दर्भ में कुछु करीहे. एकरा से पहिले शत्रुघ्न सिन्हा पटना साहिब से सांसद रहलन त ओह समय में कांग्रेस सरकार भोजपुरी के राजनीतिक मुद्दा बना के राख दिहलस. शत्रुघ्न सिन्हा संसद में भोजपुरी के आवाज उठवले बाकिर बिपक्षी दल के बाकी सांसद एह पर साथ ना दिहलें. नीतीश सरकार में बिनय बिहारी बिधायक भोजपुरी के मामला में नीतीश का जरिए कवनो ठोस कदम ना उठवले. एह तरह के कलाकार खाली पईसा से मतलब राखेला लोग आ टीवी स्क्रीन पर जनता के उल्लू बनावे खातिर भोजपुरी के पक्ष में बोलेला लोग. अइसने कटेगरी में रवि किशन, पवन सिंह, निरहुआ जइसन बड़ नाँव शामिल बाड़ी सँ. ई लोग भोजपुरी के फइलावे के काम कम, भोजपुरी सिनेमा में फूहरपन जादे भरले बा लोग.\nजब इन्सान एकजुट होके कवनो काम के करेला त ऊ काम आसान हो जाला. बाकिर इहाँ त खाली बडका बने के चक्कर बा. हिंदी में असफलता के बाद भोजपुरी फिलिम में नाँव कमाए वाला लोग के अगर हिंदी सिनेमा में पहचान बन गइल रहीत त ऊ लोग भोजपुरी के पुछहुँ ना अइते.\nफिलिमे के बात में एगो अऊर बात सामने आवता कि महाराष्ट्र में मराठी फिलिमन के आगे बढ़ावे खातिर उहाँ के सरकार हर सनीमा हॉल में एक शो मराठी फिलिम के देखावल जरूरी बना दिहले बिया. ई बात भोजपुरी का साथै नइखे.\nइहाँ जेतना बतकही भइल ओकरा से एकेगो नतीजा निकलऽता कि भोजपुरी भासा के बिकास में सबले बड़हन रुकावट एकजुटता के कमी बा.\nOne thought on “एकजुटता के कमी”\nअप्रैल 27, 2015 को 6:49 अपराह्न पर\nरउरा एह लेख में समस्या आ हालात के सही आकलन नइखे लउकत. भोजपुरी के जनमानस ले चहुँपावे के काम सिनेमा ना कइलसि, ऊ त एकरा के कमाए खाए लायक भासा बनावे के काम कइलसि. भोजपुरी के जिअवले राखे में करोड़ो भोजपुरियन के योगदान बा. भोजपुृरी सिनेमा के लोग त एकरा से कमाई करे खातिर जुड़ल. भोजपुरी के विकास आ पहचान खातिर कवनो एगो नाम भा आदमी का भरोसे रहल नुकसानदेह होखी. हमरा नइखे मालूम कि रउरा मनोज तिवारी खातिर अतना मेहरबान काहे बानी.\nभोजपुरी सरोकार के बात करत घरी भोजपुरिका पर भा सिनेमा के दोसरा साइटन पर छपे वाली प्रचार सामग्री का तरह केहू के जयकारा कइला के कवनो जरुरत नइखे. बात भोजपुरी के करीं. एकओर ओलरला से बात खराब होखी. मनोज तिवारी पर हमरो नजर बा बाकिर भाजपा के सांसद का नाते मनोज तिवारी के कतना बेंवत भा आजादी बा एकर कुछ अंदाजा हमरो बा. ओहिजा मनोज तिवारी जइसन करीब तीन सौ से बेसी सांसद बाड़े. कुछ लोग शुरू से ले के आजु ले संघ आ जनसंघ से जुड़ल रहल बा आ कुछ लोग समय समय पर बहुते घर के खाना खा के एहिजा ले आइल बा.\nहमेशा धियान राखीं कि आदमी आजु रही काल्हु ना रही. आजु एह पाला में बा काल्हु ओह पाला में बइठल भेंटाई. बाकिर विचार भा भासा के लड़ाई हर हालत में चलावत रहे के पड़ी. एहिजा दुष्यंत कुमार के हिन्दी गजल के कुछ पंक्ति रेघरियावे से नइखीं रोक पावत कि –\nमेरी कोशिश है कि यह सूरत बदलनी चाहिए.\nअँजोरिया आ भोजपुरिका आजु ले हर भोजपुरिया के साथ दिहले बा, सभकर बड़ाई करत आइल बा, सभका के प्रचार देत आइल बा बाकिर केहु के पिछलगुआ नइखे बनल, ना बन सकेले. आ हम रउरा के प्रचारक नइखीं मानत, एही से अतना कुछ लिख दिहनी. अगर प्रचारक हईं त हम आपन बात वापस लेत बानी, लागल रहीं.


लोकतंत्र के हत्या – Anjoria\nNovember 26, 2010 OmPrakash Singh भोला बाबू 0\nभोला बाबू खीसे फनफनाइल रहलें. पुछनी कि का बात हऽ त बिफर पड़लें. कहे लगले, नीतीश त हदे कर दिहलें. अइसनो कइल जाला ? लोकतंत्र के कमजोर कर के राख दिहलें, राहुल गाँधी के बेइज्जत कर दिहलें, आ लालू से पता ना कवना जनम के दुश्मनी निकाल लिहलें.\nकुछ देर त हमरो समुझ में ना आइल कि का भइल. सगरी प्रान्ते ना पूरा देश में नीतीश के जयकारा लाग रहल बा, बिहारियन के इज्जत बढ़ गइल आ भोला बाबू बाड़न कि बिखियाइल साँप बनल बाड़न. पुछनी कि भोला बाबू तनी फरिया के बताईं कि का कइलें नीतीश ?\nभोला बाबू कहलें कि बिहार के विकास के अइसन ना ढोल पिटलें कि बाकी लोग के विकास रोक दिहलें. अरे के विकास करे में नइखे लागल ? सोनिया, मनमोहन, ए राजा, येदियुरप्पा, लालू, राबड़ी, पासवान सबही त विकासे करे में लागल बा. केहू अपना परिवार के त केहू अपना पार्टी के, केहू खुद आपन. बाकिर नीतीश के हो हल्ला से बाकी सबही के विकास रुकल कि ना ?\nराहुल गाँधी जइसन नवही नेता, जे अब कुछेके साल में चालीस पार कर जाई कि पता ना पारो कर गइल बा, के तनिको धेयान ना कइलें. अरे कम से कम जहाँ जहाँ राहुल के भाषण भइल रहे तहाँ तहाँ त कांग्रेस के जीत जाये देतें. बाकिर ना ! ए मरदवा के त संतोषे नइखे. सगरी सीट लूट लेबे में लागल रहे आ करीब करीब लूटये लिहलसि जनता के अपना तरफ कर के. अब बताव कि लालू आपन, अपना परिवार के कइसे आगा बड़इहें ? तेजस्वी के ट्रेनिंग देबे के कोशिश बेकार कर दिहलें. आ राबड़ी देवी के दुनु सीट से हरवला के का जरुरत रहे ? एक सीट से बेचारी जीत गइल रहीत त कम से कम विपक्ष के नेता बन के कैबिनेट मंत्री वाली सगरी सुविधा त रहित लालू के परिवार का लगे. पासवानो बेचारा अपना भाई के विकास करावल चाहत रहलें. उनको के हरवा दिहलें.\nभोला बाबू आगा कहत गइलें कि, लोकतंत्र के हत्या करे में नीतीश के नाम बहुते शर्म से लिहल जाई. पुरा विपक्षे हरा दिहलें. अतनो सीट ना लेबे दिहलें कि कम से कम विपक्ष के नेता त केहू बन जाइत. अब जवन जीतल बा लोग ओहि में से नू केहू के विपक्ष के नेता बनावे के पड़ी. जवन लालू बर जिनिगी अपना परिवार छोड़ दोसरा केहू के आगा ना आवे दिहलें अब ओह बेचारा के अपना छाती पर पत्थर राखि के केहू दोसरा के विपक्ष के नेता बनावे पड़ी कि ना ?\nअब हमरा बुझात ना रहे कि भोला बाबू के कइसे समुझाईं त याद पड़ल कि भोला बाबू पुरनका कांग्रेसी हउवन. कहनी कि भोला बाबू रउरा त खुश होखे के चाहीं. लालू के सफाया करावे खातिर कांग्रेस के चाल सफल हो गइल. अगर कांग्रेस के मिलल वोट राजद लोजपा के मिलल वोट से जोड़ दीं त नतीजा कुछ दोसरे रही.\nभोला बाबू जवाब दिहलें, खाली कांग्रेसे के काहे दोष देत बाड़ ? लालूओ के त पूरा कोशिश रहल कि कांग्रेस के बैण्ड बाज जाव. ना त जहाँ जहाँ कांग्रेस लड़ाई में रहुवे ओहिजा राजद लोजपा के वोट मिला द त कांग्रेस के कम से कम तिगुना सीट मिलल रहीत.\nदेखनी कि आजु भोला बाबू से निबटल आसान नइखे त हम धीरे से ई कहत सरक लिहनी कि एह लोग के अतनो पर संतोष नइखे. देखीं ना भाजपा तीन गो निर्दलीय जीतल विधायकन के अपना में मिलावे जा रहल बिया.\nजात जात सुननी कि भोला बाबू कुछ अउरी बोकरत रहलें.\nअब नन्हकी "सुर-ताज" खोजे में लागल महुआ टीवी


एगो पुरान कहानी सुना के एह खबर के शुरुआत कइल चाहत बानी. दू गो भाई एके साथ रहलें बाकिर एक जने मांसाहारी त एक जने शाकाहारी रहलन. एह चलते अलगा परिवार ना होखला का बावजूद दुनु जने के थरिया बरतन अलग-अलग रहुवे. एक दिन मांसाहारी भाई गलती से कहीं भा दबंगई देखावे का फेर में शाकाहारी भाई का थरिया में मीट खा लिहलसि. ई सुनते शाकाहारी भाई खीसी अंगार हो गइलन आ कहलन कि तू हमरा थरिया में मीट खइलऽ त हम तहरा थरिया में गूह खाएब.\nलोकसभा चुनाव में अकेलहीं बहुमत के लकीर पार कर चुकल भाजपा के मंत्रिमंडल में एनडीए का साथियनो के राखे के फैसता भइल. 18 गो सांसद वाला शिव सेना आ 16 गो सांसद वाला जदयू के एक एक गो कैबनेट मंत्री बनावे के तय भइल रहुवे. शिव सेना त हँसी खुशी मान गइल बाकिर नीतीश बाबू के ई बाति नागवार गुजरल. एक तरह से ऊ जायजे बाति कहलन कि मंत्री पद गोल के सांसदन का अनुपाल में मिले के चाहीं. ओह हिसाब से शिवसेना आ जदयू के दू दू गो मंत्री होखल चाहत रहुवे. नीतीश के शिकायत एहू पर बा कि उनुका जदयू के मनचाहा विभाग ना दे के सांकेतिक मौजूदगी दीहल जात बा. एह चलते ऊ एलान क दिहलें कि जदयू राजग एनडीए में त बनल रही बाकिर मंत्रीमंडल मं शामिल ना होखी.\nपिछला लोकसभा चुनाव में जीतल बिहार के दू गो जदयू मंत्री राजीव रंजन सिंह उर्फ ललन सिंह, अउर दिनेश चंद्र यादव के, आ लोजपा के पशुपति कुमार पारस का इस्तीफा दिहला से खाली जगहन के भरला का साथही मंत्रिमंडल विस्तार के मौका मिल गइल नीतीश कुमार के. आ ऊ लगले हाथ भाजपा से हिसाब किताब बराबरो क लेबे के फैसला क लिहलन. आजु सबेरे बिहार के राजभवन में राज्‍य के नीतीश मंत्रिमंडल के विस्तार करत मंत्रियन के किरिया धरावल गइल बाकिर एह विस्तार में ना त भाजपा के ना लोजपा के एको पद बढ़ावल गइल.\nआजु जवन लोग मंत्री बनल ओहमें जदयू के अशोक चौधरी, श्‍याम रजक, बीमा भारती, नरेंद्र नारायण यादव, संजय झा, रामसेवक सिंह, लक्ष्‍मेश्‍वर राय आ नीरज कुमार के नाम शामिल बा.


ना अति बोलता ना अति चुप – टटका खबर\nएगो भोजपुरी कहावत ह कि –\nना अति बरखा, ना अति धूप\nना अति बोलता ना अति चुप.\nआजु अरनब गोस्वामी के चैनल रिपब्लिक टीवी के शुरुआत का भइल, कपार पाक गइल बा. सबेरे दस बजे जवन खुलासा भइल ओही प सूई अटक गइल बा आ पता ना कई सौ बेर एके बतिया दोहरवले जात बा रिपब्लिक. एकरा के अति बोलता कहल जाव त दोसरा तरफ चारा चोर लालू के चुप्पीओ कान फड़ले बा. चारा घोटाला में सजा सुन चुकल लालू अपना तिकड़म का बूते जमानत प बाहर बाड़न आ हर तरह के गैर कानूनी काम कइला का बावजूद नीतीश सरकार भा झारखण्ड के रघुबर दास सरकार में अतना बेंवत नइखे कि लालू के जमानत रद्द करा के फेर से जेल भिजवा सके लोग. बाकिर हमरा याद नइखे आवत कि कबो कवनो हाल में लालू के अइसन सटकल होखे कि मुँह से बकार नइखे निकलत. बतावल जात बा कि लालू में अतना हिम्मत ना भइल कि आजु अपना घर से बाहर निकल सकसु. घरे में लुकाइल बइठल लालू क्लोज सर्किट टीवी से बाहर के नजारा प नजर रखले बाड़न.\nगद्दी का हवस में नीतीशो के ठकुआ मार दिहले बा आ उहो अबहीं ले एह मामिला प कुछ बोले के हिम्मत नइखन जुटा पावत. बेचारा का साथे दिक्कत बा कि काल्हु उनकर मुलाकात पहिले से तय बा अरनब से. अगर नीतीश के ठकुआ काल्हुओ बरकरार रहि गइल त ई मुलाकात रद्द भइल तय बा आ रिपब्लिक के एगो अउरि मसाला मिल जाई बकर बकर करे के.\nचुप्प रहे के काम खाली लालूए भा नीतीश नइखन करत. पिछला तीन महीना से खुद अरनबो चुपी सधले बाड़न. ट्वीटर प जनवरी में अरनब से पुछाइल रहुवे कि रिपब्लिक टीवी खातिर धन कहाँ से आ कइसे जुटावल गइल बा एकर जानकारी साझा करसु. रिपब्लिक प हवाला का जरिए आ आसाम के एगो नेता का जरिए धन जुटावे के आरोप लगावल जात बा. आ रिपब्लिक का तरफ से एह बाति के कवनो जबाब नइखे दीहल गइल.\nTags: अरनब गोस्वामी, नीतीश, रिपब्लिक टीवी, लालू प्रसाद


सुरसंग्राम के लड़ाई अब आखिरी दौर में – Anjoria\nनवम्बर 26, 2010 महुआ टीवी, रियलिटी शो, संगीत, सीजन २, सुर संग्राम\nमहुआ टीवी के लोकप्रिय संगीत रियलिटी शो “सुरसंग्राम सीजन २” अब अपना आखिरी दौर में बा. यूपी आ बिहार से दू दू गो प्रतिभागी रह गइल बाड़न आ अब ओहि में से एक एक प्रतिभागी आखिरी दौर में चहुँपिहें. यूपी से मनोहर आ रघुबीर का बीच लड़ाई बा त बिहार से जाहिद अनवर आ ममता राउत का बीच. एह लोग के पाँच गो चक्रव्यूह के सामना करे के बा.\nआजु शनिचर का रात प्रसारित कार्यक्रम में चारो के भिखारी ठाकुर के एतिहासिक लोकगीतन के चक्रव्यूह से गुजरे के पड़ी. एह एपिसोड के शुरुआत कल्पना भिखारी ठाकुर के गीत “अइसन लिखलन करम में विधाता” से करीहें. जे लोग आजु के कार्यक्रम ना देख सकी से अगिला शुक का दिने एगारह बजे से एह एपिसोड के देख सकेला. शनिचरे का दिने दोसरको चक्रव्यूह से गुजरे के बा सबका. ओह एपिसोड में बालीवुड के भोजपुरी फ्लेवर वाला गीतन के दौर चली.\nशनिचर के देखावल जाये वाला एपिसोड में उदित नारायण झा मेहमान जज बन के रहीहें. एही एपिसोड में बिहार आ यूपी के दावेदारन खातिर तइयार सिंहासन देखावल जाई आ ट्राफी के अनावरण कइल जाई. गायक उदित नारायण अपना गीत ” कितना चिट्ठी कितना मैसेज” गावत एन्ट्री मरीहें जवना पर रविकिशन आ मनोज तिवारी उदित नारायण का साथे ठुमका लगइहें.\nशो के समय हमेशा का तरह शुक आ शनिचर के रात आठ बजे से रही. पुनर्प्रसारण शनिचर के एपिसोड अगिला शुक का दिने दिन में एगारह बजे से देखावल जाई आ शुक के प्रोग्राम अगिला दिने शनिचर के दुपहर में ११ बजे से फेर से देखावल जाला. संग्राम अब अपना आखिरी दौर में बा एहसे कवनो एपिसोड छोड़ल ठीक ना लागी.


राजा भईया के कैबिनेट मंत्री के किरिया धरावल गइल – टटका खबर\nराजा भईया के कैबिनेट मंत्री के किरिया धरावल गइल\nप्रदेश के विवादित विधायक रघुराज प्रताप सिंह उर्फ राजा भईया के आजु फेरु अखिलेश यादव मंत्रिमंडल मे शामिल कर लीहल गइल. किरिया धरावे के मौका पर समाजवादी पार्टी प्रमुख मुलायम सिंह यादव, आ मुख्यमंत्री अखिलेश यादव समेत अनेके मंत्री आ विधायक मौजूद रहले.\nजाने जोग बा कि एही साल दू मार्च के कुंडा के बलीपुर गांव मे पुलिस उपाधीक्षक जियाउल हक के हत्या का मामिला में नामजद भइला का चलते उनका से चार मार्च के इस्तीफा ले लीहल गइल रहुवे. बाद में घटना के सीबीआई जाँच का बाद राजा भईया के क्लीन चिट मिल गइल रहे बाकिर कैबिनेट में शामिल करे मे ढेर समय लाग गइल. बतावल जात बा कि राजा भईया के फेरू मंत्री बनावे का पीछे सबले बड़का कारण रहल कैसरगंज से सांसद ब्रजभूषण शरण सिंह के सपा का टिकट पर लोकसभा चुनाव लड़े से मना कर दीहल.\nब्रजभूषण सिंह पहिला बेर साल 199। मे भाजपा के टिकट पर गोडा संसदीय क्षेत्र से सांसद बनल रहले. ऊ अयोध्या में 06दिसम्बर 1992 का दिने विवादित ढांचा भसावे के आरोपी हउवे आ उनका पर सीबीआई. के विशेष अदालत मे मुकदमा चलत बा. भाजपा से ऊ तीन बेर सांसद रहले लेकिन साल 2008 मे सपा मे शामिल हो गइले आ साल 2009 के चुनाव कैसरगंज लोकसभा सीट से सपा के टिकट पर जीतले. जानकारन के कहना बा कि प्रधानमंत्री रहल चंद्रशेखर के बड़का बेटा पंकज शेखर के भाजपा. से जुडलो राजा भैया के मंत्री बनावे के एगो अउर कारण हो गइल. पंकज के छोट भाई नीरज बलिया से सपा सांसद हउवे. ब्रजभूषण शरण सिंह आ पंकज शेखर दुनु राजपूत हउवे आ एह लोग के पूर्वांचल के क्षत्रिय वोट पर निकहा प्रभाव मानल जाला.\nफेर मुजफ्फरनगर दंगा के आरोपी भाजपा विधायकन संगीत सोम आ सुरेश राणा के रासुका में बंद कइलो से नाराज क्षत्रियन के मनावे के एगो कोशिश बतावल जात बा राजा भईया के किरिया धरावल.\nकिरिया लीहला का बाद राजा भईया पत्रकारन से कहलन कि उनकर दुबारा मंत्री बनल सचाई के जीत ह.\nTags: राजपूत वोट, राजा भईया


भोजपुरी में देश दुनिया के खबर (शनिचर, 28 फरवरी 2015) – टटका खबर\nFeb 28, 2015 News in Bhojpuri, आरा न्यूज, छपरा न्यूज, टटका खबर, बलिया न्यूज\n(शुक, 27 फरवरी के खबर)\nराष्ट्रपति के अभिभाषण पर संसद में भइल चरचा में विपक्ष के भाषनन के चुन चुन के जवाब दिहलन पीएम मोदी. आजु मोदी अपना पूरा रौ में रहुवन आ संसद में चुप्पी साधे के शिकायत करे वाला विपक्ष शायद अब फेर कबो उनुका से जवाब देबे के ना कही. अपना जवाब में मोदी ओह हर मुद्दा के छुअलन जवना ला विपक्ष उनका पर तंज कसत रहुवे.\nमनरेगा बंद करे के आरोप पर मोदी के कहना रहुवे कि एकरा के कबो बंद ना करीहें काहें कि ई त कांग्रेस के 60 बरीस के पाप के जीयत जागत स्मारक ह. एकरा के त नगाड़ा पीट पीट के देखावत रहीहें. लोग देखत बा कि 60 बरीस के कांग्रेसी राज के फल ह कि लोग के गड़हा खोने का काम में लगावल गइल बा.\nभूमि अधिग्रहण विधेयक का बारे में कहलन कि आखिर का बात रहल कि एह बारे में 1894 के बनल ब्रिटिश कानून बदले में कांग्रेस के साठ बरीस लाग गइल आ 120 साल बाद ओह कानून के 2013 में बदलल गइल. कहलन कि सब कुछ जानत बूझतो कि एकरा के कवना चलते ले आवल जात बा भाजपो तब के सरकार के समर्थन कइलसि. कहलन कि केहू के अतना गुमान ना होखे के चाहीं कि ओकरा से बढ़िया काम केहू करिए ना सके. कहलन कि पिछला सरकार के बनावल भूमि कानून के कुछ कमियन के सुधारल भर गइल बा नयका विधेयक में. कहलन कि सब कुछ बिहार, पूर्वांचल, बंगाल, उड़ीसा वगैरह राज्यन के किसान के हालात सुधारे खातिर कइल जात बा आ एहमें सभका साथे आवे के चाहीं.\nसांप्रदायिकता का बारे में मोदी के दू टूक जवाब रहल कि उनका कवनो दोसर रंग ना लउके. जब लउकेला त तिरंगा. कहलन कि भारत साल 47 में ना जनमल. एकर इतिहास हजारो हजार बरीस पुरान ह आ एकर खासियत ह कि हर संप्रदाय के बढ़े के आजादी दिहलसि. कहलन कि उनका शासन में कवनो संप्रदाय का खिलाफ अनेत बरदाश्त ना कइल जाई.\nपीएम के जवाब का बाद देश के सेकूलर मीडिया अपना आदत से मजबूर उनुका भाषण के तूड़ताड़ के पेश करे से बाज ना आइल. भाषण के चुनिंदा लाईनन के ओकरा पूरा संदर्भ से काट के पेश करत कहल जात बा कि मोदी हिन्दू संगठनन का खिलाफ नाराजगी जतवलन. जबकि आजुए गोधरा के बरखी रहुवे. मोदी के कहन साफ बा कि कवनो धर्म का खिलाफ अनेति बरदाश्त ना कइल जाई आ एहमें गोधरा आ सहारनपुर जइसन मामिलो शामिल बा. एहमें इहो शामिल बा कि हिन्दूवन के त धरम बदलवा लिहल जाव आ घरवापसी के खिलाफत होखो. भूमि अधिग्रहण बिल का बारे में अइसे पेश कइल गइल जइसे कि मोदी बिल में बदलाव खातिर तइयार हो गइल बाड़े. जबकि उनकर साफ कहना रहुवे कि ‘अगर’ कवनो कमी बावे त ओकरा के सुधारे से उरेज ना करीहें. बाकिर जवन कुछ होखी किसानन के भलाई खातिर.\nशुक का दिने संसद में पेश आर्थिक सर्वे के पेश कइल गइल. एहमें बतावल गइल तेज विकास के अनुमान से निवेशक उछाह में आ गइलें आ सेंसेक्‍स 473 अंक के बड़हन उछाल मार के बंद भइल. निफ्टीओ में 161 अंक के बढ़त दर्ज भइल.\nजम्मू कश्मीर में भाजपा पीडीपी गठबन्हन सरकार बने से पहिले पीडीपी के मुफ्ती मोहम्‍मद सईद आजु नई दिल्‍ली में प्रधानमंत्री नरेन्‍द्र मोदी से मुलाकात कइलन. जम्मू कश्मीर में पहिला बेर जम्मू के दमदार मौजूदगी होखे जा रहल बा एह सरकार से. आ भाजपो पहिला बेर ओहिजा के सरकार में शामिल रही. मुलाकात का बाद सईद बतलवन कि अतवार का दिने होखे वाला किरिया धराई में पीएम मोदीओ मौजूद रहीहें.\nविश्व कप इतिहास के दुसरका सबले तेज सैकड़ा आ महज 66 गेंद में नाबाद 162 रन के कप्तान एबी डिविलियर्स के पारी का सहारे दक्खिन अफ्रीका सिडनी में भइल मैच में वेस्टइंडीज के 257 रन से हरा दिहलसि. शनिचर का दिने ऑस्ट्रेलिया आ न्यूजीलैंड के, अउर भारत आ संयुक्त अरब अमारात के बीच के मैच होखीहें सँ.\nनिर्वाचन आयोग मतदाता फोटो पहचान पत्र के आधार संख्‍या से जोड़े के तय कइले बा जेहसे कि डुप्‍लीकेट मतदाता पहचान पत्र के रोकल जा सके. अब हर मतदाता पहचान पत्र पर ओह मतदाता के आधार नंबर मौजूद रही. जेकरा लगे आधार कार्ड ना होखी ओह लोग के अलग से खास पड़ताल क के मतदाता बनावल जाई.\nबियफे देर रात भोजपुर जिला के अगिआंव बाजार इलाका में स्कार्पियो पर जात एगो शराब व्यवसायी के गोली से भूंज दिहल गइल. व्यवसायी एगो शादी में शामिल होके लवटत रहलन जब पहिले से योजना बनवले बदमाश उनकर हत्या क दिहले. शुक का दिने खिसियाइल लोग आरा पटना मेन रोड जाम क दिहल आ करीब पाँच घंटा रहल एह जाम से सभे हलकान रहल.\nबलिया जिला के रेवती इलाका के मोहन छपरा नवका गांव के एगो नवही के लाश खेत में फेंकाइल मिलल. ओकर हत्या धारदार हथियार से कइल गइल रहे. बियफे का रात एगो शादी में गइल एह नवही के कुछ लोग उठा लिहले आ ओकरे फोन से 16 लाख के फिरौती के फोन ओकरा घरे कइलन. शुक का सबेरे थाना में केस दर्ज भइला का बाद जब खोजल शुरु भइल त एगो खेत में ओकर लाश बरामद हो गइल.\nबलिया नगर निकाय के अध्यक्ष आ अधिशासी अधिकारी का बीच वर्चस्व के लड़ाई शुरु हो गइल बा जवना चलते बलिया के विकास के काम रूक गइल बा.\nशुक का दिेन भरौली बलिया रोड पर लखनुवा मोड़ का लगे नरहीं गाँव के एगो लड़िका आ एगो लड़िकी के मौत हो गइल. दुनू मोटर साइकिल से चितबड़ा गाँव से बाजार क के घरे लवटत रहलें जब तेज रफ्तार मोटर साइकिल सड़क का किनारे गाछ से टकरा गइल. एगो के मौत ओहिजे हो गइल जबकि लड़िकी के मौत जिला अस्पताल ले जाए का राह में हो गइल.\nसिवान के सांसद ओम प्रकाश यादव के मीडिया प्रभारी श्रीकांत के हत्या का मामिला में पुलिस गोरखपुर से एगो आरोपी के गिरफ्तार करे में सफल भइल.


Anjoria.com : wordplay बतकुच्चन\nआज अचानक मन में कुछ सवाल उठल आ जब ओह पर सोचे बइठनी त फेर बात पर बात निकलत चल गइल. बात पर बात निकलेला त कई बेर बात बेबात के हो जाले आ फेर ओकरा के सम्हारल मुश्किल हो जाले. कुछ लोग बतकही में माहिर होखेला त कुछ लोग बाल के खाल खींचे में आ एही के बतकुच्चन कहल जाला. बात के अतना कूँच दिहल कि फेर चिन्हाव ना कि कुँचाये से पहिले का रहे. मतलब कहवाँ से शुरु भइल रहे.\nआजुवो बात शुरू भइल रहे दोसरा कुछ से. छठ व्रत सामने बा आ चारो ओर छठी माई के गीत सुनाई पड़त बा. सवाल ई बा कि जब छठ पर सूरुज देव के पूजा कइल जाले, सुरुजे देव के अरघ दिआले त छठी माई के नाम कहाँ से आ गइल? छठी माई से सभे अरज करेला कि सुनलीं ए छठी मइया अरजिया हमार. छठी माई के रहलीं अब ई जाने का फेर में दिमाग चक्करघिन्नी हो गइल बा. छठी माई का डर से केहू से पुछलो नइखे बनत कि सूरुजदेव के पूजा के पर्व छठी माई के व्रत कब आ कइसे बन गइल?\nआ एही पर कुछ दोसरो शब्द सामने आ गइले सन. व्रत, उत्सव, त्योहार, पर्व. उपरे झाँपर सोचीं त सब एक दोसरा से मिलत जुलत बुझाई बाकिर सब एक दोसरा से अलगो बा. व्रत कवना पर्व के कहल जाई आ उत्सव कवना के? जवना में कुछ बरतल जावऽ, माने कि कुछ मनाही होखे, ओकरा के व्रत कहल जाला. जइसे जवना पर्व festival में कुछ मनाही होखे, उपवास करे के पड़े, फलां चीज खाये के बा फलाँ चीज ना, ओकरा के त व्रत कहल जाला बाकि पर्व के उत्सव. अब छठ व्रत हऽ आ दिवाली उत्सव, होली उत्सव. त उत्सव का हऽ? जवना पर्व में उत्साह होखे, खुशी में झूमे के मौका मिले ओकरा के उत्सव कहल जाला. त फेर त्यौहार का भइल? शायद ऊ पर्व जवना में व्रत का साथे साथ उत्सवो मनावल जात होखे. जइसे कि दुर्गा पूजा. छठो पूजा त्योहार हो गइल बा. बाकि छठ में त केहू के त्योहारी बाँटत नइखीं देखले. दुर्गोपूजा में त्योहारी बाँटल ना सुनाला. हँ दियरी बाति का दिने जरुर त्योहारी बाँटल जाला. त्योहारी ओह भेंट भा बख्शीश के कहल जाला जवन कवनो त्योहार भा खुशी का दिने अपना आदमी जन भा बाल बुतड़ू के बाँटल जाला. त का खाली दिवालिये त्योहार हऽ हमनी के?\nबतकुच्चन के खासियत इहे होला कि ओकर कवनो आदि अन्त ना होखे. कहीं से शुरु हो जाईं कहीं खतम कर दीं. त आजु के बतकुच्चन रउरा कइसन लागल? अगर ठीक लागल होखे त बताईं ना त कुछ विद्वान लोग त कहते बा कि कुछ वेबसाइट बकवास छोड़ के कुछ नइखे आ ओह लोग से भोजपुरी के नुकसान हो रहल बा. अगर रउरा लागत होखे कि ई सब बकवासे बा त उहो बता दीं कम से कम मेहनत करे से त बाँचब. बाकि जानत बानी कि रउरा से बहुत कमे लोग ई कष्ट उठाई कि editor@anjoria.com के इमेल भेज के आपन राय दी. एहसे बतकुच्चन के हम सीरिजे चला देम. अगिला बतकुच्चन में तोपना आ पेहान के बात होखी अगर एह बीचे कवनो दोसर बतकुच्चन के मौका ना मिल गइल त.\nBack to Bhasha\nभोजपुरी कहावत - 3\nभोजपुरी कहावत - 2\nभोजपुरी कहावत - 1\nBhojpuri Grammar Part 1\nBhojpuri Grammar Part 2\nBhojpuri Word Bank\nBhojpuri Word Bank 3


टटका खबर (शुक,9अक्टूबर 2015) – टटका खबर\nबेहूदा बदबुजानी के मास्टर लालू अब प्रधानमंत्री नरेन्‍द्र मोदी के ब्रह्मपिशाच बतवले बाड़न. काल्हु एगो सभा में पीएम मोदी लालू पर शैतान आवे के बात पर कुछ तंज कसलन त लालू अब उनुका के ब्रह्मपिशाच कहत बाड़न.\nप्रधानमंत्री नरेन्द्र मोदी आज शुक का दिने बिहार में दू गो चुनावी सभा करीहें. ई सभा दुपहरिया में सासाराम में आ उपरी बेरा औरंगाबाद में होखे वाला बा.\nबिहार विधानसभा के पहिला दौर के वोटिंग 12 तारीख के होखे वाला बा. एह दौर के मतदान समस्तीपुर, बेगूसराय, खगड़िया, भागलपुर, बांका, मुंगेर, लखीसराय, शेखपुरा, नवादा अउर जमुई जिला में होखे वाला बा. एह दौर के चुनाव प्रचार के काम काल्हु साँझ पाँच बजे से बंद हो जाई.\nबिहार में तिसरका दौर के मतदान खातिर परचा दाखिल करे के काम काल्हु बियफे का दिने पूरा हो गइल. 914 जने आपन परचा दाखिल कइले बाड़न जवना के जाँच आजु होखे वाला बा आ 12 अक्टूबर ले लोग नाम वापिस ले सकी.\nपांचवे आ आखिरी दौर के मतदान के अधिसूचना बियफे का दिने जारी हो गइल बा आ ओहिजा खातिर परचा दाखिल करे के कामो शुरु हो गइल बा.\nविधानसभा चुनाव में शांतिभंग के अनेसा सोच के पटना पुलिस विधान पार्षद रीतलाल यादव, बाढ़ के सांसद रह चुकल विजय कृष्ण आ मोकामा के विधायक अनंत सिंह के भागलपुर जेल भेज दिहले बिया. ई लोग पहिले पटना के बेउर जेल में बंद रहुवे.\nबियफे का दिने बेगूसराय में राजग के चुनाव सभा में पीएम मोदी कहलन कि बिहार चुनाव में लड़ाई ‘जंगलराज’ आ ‘विकास राज’ का बीचे बा. कहलन कि लालू आ नीतीश दुनू भाई पचीस बरीस ले बिहार के लूटलें आ अब फेरू ‘महास्वार्थबंधन’ क लिहले बाड़न. जनता से पूछलन कि का रउरा सभ का देह में शैतान आ सकेला त लोग कहल कि ना. फेर मोदी कहलन कि ओह लोग से कवनो वास्ता नइखे राखे के जिनका देह में शैतान आवे लागल बा. कुछ दिन पहिले लालू प्रसाद कहले रहलन कि हिन्दुओ लोग गाय के मांस खाला बाकिर जब उनकर आलोचना होखे लागल त कह दिहलन कि उनुका मुँह में शैतान आ गइल रहुवे आ उहे अइसन बात कहवा दिहलसि. लालू तो मीडियोवालन के हरामजादा कहले रहलें बाकिर मीडिया हिनहिनइबो ना कइलसि. पर साल जब जनरल वीके सिंह एहनी के प्रास्टीच्यूट कहले रहलन त बहुते हल्ला कइले रहुवे लोग बाकिर हरामजादा वाला बात आराम से पचा लीहल लोग.\nलालू आ नीतीश अब पीएम मोदी के एगो बयान पर सफाई मांगत बा. मोदी कहलन कि पहिले हमनी का बूझत रहीं जा कि मुकाबला इंसानन से बा बाकिर अब पता लागल बा कि मुकाबला शैतानन से. मोदी के इशारा लालू के दीहल सफाई पर रहुवे बाकिर बात घुमावे में माहिर राजनीतिक लबार लालू के कहना बा कि मोदी पूरा बिहार के शैतान कह के बिहार के अपमान कइले बाड़ें. लालू आ नीतीश दुनू के लागेला कि उहे लोग बिहार ह आ ओहलोग का खिलाफ कुछउ कहल बिहार का खिलाफ कहल मानल जाए के चाहीं. एह लोग के बिहार आ अपना के एके माने के बीमारी खतम होखे में महज 32 दिन बाकी बा. 8 नवंबर के त पते चल जाई कि बिहार के ह आ बिहार केकरा के चाहेला.\nउत्तर प्रदेश में आजु शुक का दिने पंचायत चुनाव के पहिला दौर के वोटिंग के काम जारी बा. वोट साँझ पाँच बजे ले डालल जाई. एकरा के शांति से निपटावे खातिर तीन लाख से अधिका लोग के लगावल गइल बा.\nआजमगढ़ जिला के स्वाधीनता संग्राम सेनानी लक्ष्मी प्रसाद गुप्ता के काल्हु बियफे का साँझ जहानागंज क्षेत्र के सहवरिया गांव में अपना पैतृक आवास पर 92 बरीस का उमिर में निधन हो गइल. ओेने जौनपुर जिला के पुरनिया स्वाधीनता संग्राम सेनानी आ सीनियर अधिवक्ता हरिष्चन्द्र वर्मा के निधन परसों देर रात उनका घर पर 90 बरीस का उमिर में हो गइल.\nगोरखपुर के बाबा राघवदास मेडिकल काॅलेज अस्पताल में एह साल इंसेफ्लाइटिस के 275 मरीजन के मौत हो गइल. काल्हुवो ओहिजा एह बेमारी के पन्दरह गो नया मरीज भरती भइल बाड़ें. 57 गो मरीज पहिलही से इलाज में बाड़ें.\nभारत का संगे भइल असैनिक परमाणु समझौते का तर्ज पर पाकिस्तानो का साथे परमाणु समझौता करे पर विचार करत अमरीका से भारत आपन कड़ुवहट देखवले बा. विदेश मंत्रालय के बोलतुआ विकास स्‍वरूप कहलन कि केहू के केहु संगे परमाणु संधि पर विचार करे से पहिले ओकरा परमाणु प्रसार के ट्रैक रिकॉर्डो पर धियान देबे के चाहीं.\n10 अक्टूबर से 15 अक्टूबर ले जॉर्डन, फलस्तीन अउर इसराइल के जतरा पर निकले वाला राष्ट्रपति प्रणब मुखर्जी जार्डन टाइम्स से कहलन कि पश्चिम एशिया में पसरत अस्थिरता लेके भारत चिंतित बा. कहलन कि एही अस्थिरता का चलते दक्षिण एशिया समेत दुनियाभर में आतंकवादी गतिविधि बढ़त बाड़ी सँ.\nभारत के साफ कहना बा कि ऊ नेपाल के नाकेबंदी नइखे करत भा करवले. नेपाल में चलत आन्दोलन का चलते नेपाल जाए का राह में नाहियो त पाँच हजार ट्रक अटकल बाड़ी सँ आ नेपाल के चाहीं कि अपना देश में चलत आन्दोलन के समाधान के राह निकाले. अगर नेपाल के नुकसान होखत बा त भारतो के नुकसान कम नइखे.\nसड़क परिवहन आ राजमार्ग मंत्री नितिन गडकरी बतावत बाड़े कि ईरान में चाबहार बंदरगाह पर कई गो बुनियादी ढांचागत परियोजनन में भारत दू लाख करोड़ रुपिया के निवेश करे के सोचत बावे. ई निवेश गैस के दाम पर चलत बातचीत के परिणाम पर निर्भर करऽता. भारत के कोशिश बा कि गैस के दाम कम से कम रहो.\nभारत आ दक्खिन अफ्रीका के बीच कोलकाता में होखेवाला तिसरका आ आखिरी बीसबीसा मैच बरखा का चलते रद्द क दीहल गइल आ दक्खिन अफ्रीका एह सीरिज के दू सुन्ना से जीत लिहलसि. अतवार से अब दुनू देश के बीच पाँच गो एकदिना मैचन के सिलसिला शुरू होखे वाला बा.\nफीफा विश्‍व कप 2018 के क्‍वालिफाइंग मुकाबला में भारत तुर्कमेनिस्‍तान से हार गइल. भारत के ई लगातार चउथका हार रहल आ अब ओकरा एशिया कप ला क्‍वालीफाई करे के कवनो उमेद नइखे लउकत.\nइंडियन सुपर लीग फुटबॉल टूर्नामेंट में डेल्ही डायनामोज़ एक गोल से चेन्नईयन एफ. सी. के हरा के आपन पहिलका जीत दर्ज कर लिहलसि.\nपिछला महीना हज का दौरान मचल भगदड़ में मरे वाला भारतीयन के गिनिती बढ़ के 101 हो गइल आ 32 जने अबहियों लापता बतावल जात बाड़ें.\nजम्मू कश्मीर के निर्दलीय विधायक राशिद के बियफे का दिने विधानसभा में कुछ विधायकन से हाथापाई हो गइल जवना का बाद उप मुख्यमंत्री सदन से माफी मंगलन. राशिद नाम के ई विधायक काल्हु रात एमएलए हास्टल में बीफ पार्टी दिहले रहुवे.\nचित्रकूट में बुध का दिने एआरटीओ आफिस का लगे तीर्थ यात्रियन से भरल बस में करंट आ गइला का चलते तीन गो सवारियन के मौत हो गइल आ चार जने झँउस गइल बाड़े.\nभारत के सानिया मिर्जा अपना स्विस जोड़ीदार मार्टिना हिंगिस संगे बियफे का दिने बीजिंग में होखत चीन ओपन टेनिस टूर्नामेंट के महिला युगल वर्ग के सेमीफाइनल में पहुंच गइल बाड़ी.\nझारखंड में बियफे का दिने पंचायत चुनाव के फैसला के जानकारी देत झारखंड निर्वाचन आयोग के प्रमुख शिव बसंत बतवलन कि मतदान चार दौर में 22 नवंबर से 12 दिसंबर का बीच करावल जाई.\nभारत के वायुसेना में जल्दिए महिला लड़ाकू पायलटन के बहाली करे के बात एयर चीफ मार्शल अरूप राहा बियफे का दिने कहलन. नई दिल्ली में आजु बियफे का दिने वायुसेना दिवस समारोह मनावल गइल.\nबियफे का दिने देश शेयर बाजार में बिकवाली के दबाव देखल गइल आ सेंसेक्स 190 अंक गिर के आ निफ्टी 48 अंक गिर के बंद भइल.\nशारदा चिट फंड घोटाला में सीबीआई काल्हु बुध का दिने केंद्रीय मंत्री रहल कांग्रेसी नेता मातंग सिंह के पत्नी मनोरंजना सिंह के गिरफ्तार क लिहलसि. मातंग सिंह पहिलहीं से जेल में बाड़न. बाकिर दुनू लोग पहिलहीं अलगा हो चुकल बा.\nTags: News in Bhojpuri, खबर भोजपुरी में, टटका खबर, नरेन्द्र मोदी, बिहार विधान सभा चुनाव, लालू प्रसाद